text:
Samoan New Testament - 1887
Thursday, October 1, 2015
Mataio 9
2 Faauta foi, ua latou au mai ia te ia le tagata supa, ua taoto i le moega; ua silafia foi e Iesu lo latou faatuatua, ona fetalai atu ai lea o ia i le supa, Lo'u atalii e, ina faalototele ia oe, ua faamagaloina au agasala.
3 Faauta foi, ua faapea ifo nisi o le au tusiupu i o latou loto, Ua upu leaga lenei tagata i le Atua.
4 Ua silafia o Iesu o latou manatunatu, ona faapea atu lea o ia, Se a le mea ua manatunatu leaga ai o outou loto?
5 Auā po o le fea le faigofie? Po o le fai atu, Ua faamagaloina au agasala; po o le fai atu, Tulai ia, ina savali?
6 A e peitai ina ia iloa e outou o i ai i le Atalii o le tagata i le lalolagi le pule e faamagalo ai agasala, (ona fetalai atu ai lea o ia i le supa,) Ina tulai ia, ina ave lou moega, ma alu i lou fale.
7 Ona tulai ai lea o ia, ua alu i lona fale.
8 Ua iloa e le motu o tagata, ona taufaiofo ai lea; ua latou vivii atu i le Atua le ua foaiina mai le pule faapena i tagata.
9 Ua maliu ese Iesu i lea mea, ona silafia ai lea e ia o le tagata ua nofo i le fale e tali ai taulaga, o Mataio lona igoa; ua faapea atu ia te ia, Ina mulimuli mai ia ia te au. Ona tulai ai lea o ia, ua mulimuli atu ia te ia.
10 Ua taoto o ia i le fale o taumafa, faauta foi, o le au telona e toatele ma e ua agasala ua o mai ai, ua latou taooto e aai faatasi ma Iesu ma ona soo.
11 Ua iloa e le au faresaio, ona latou fai atu ai lea i ona soo, Se a le mea ua aai faatasi ai la outou a'oa'o ma le au telona ma e ua agasala?
12 A ua lagona e Iesu, ona fetalai atu ai lea o ia ia te i latou, E le aoga le fomai i e malolo, na o e mamai.
13 Ina o ia, ina a'oa'o po o le a le uiga o lea upu, Ou te loto i le alofa, a e le o le taulaga; auā ou te lei sau e valaau i e ua amiotonu, a o e ua agasala ina ia latou salamo.
14 Ona o mai ai lea o soo o Ioane ia te ia, ua faapea mai, Se a le mea ua anapopogi soo ai i matou ma le au faresaio, a o ou soo, e le anapopogi i latou?
15 Ona fetalai atu ai lea o Iesu ia te i latou, E mafai ea ona faanoanoa o aumea a le faatoafaiavā i ona aso o ia te i latou o le faatoafaiavā? A e oo mai ona aso e aveeseina ai ia te i latou o le faatoafaiavā, ona latou anapopogi ai lea.
16 E leai se tasi na te fonoa le matuā ofu i le ie fou; auā e masae le ofu i lona fono, ona atili ai lea ona masae.
17 E le utufia foi le uaina fou i fagu pa'u tuai; a faapea, ona pāpā ai lea o fagu pa'u, ona masaa lea o le uaina, e māumau foi fagu pa'u; a e utufia le uaina fou i fagu pa'u fou, ona faatau saogalemu ai lea.
18 Ua fetalai atu ia i ia upu ia te i latou, faauta, ua sau le alii, ua ifo mai ia te ia, ua faapea mai, Ua oti nei lava lo'u afafine; a ia e maliu atu, ma faaee lou aao i luga ia te ia, ona ola ai lea o ia.
19 Ona tulai ai lea o Iesu, ua mulimuli atu ia te ia o ia ma ona soo.
20 Faauta foi, o le fafine na i ai le puna toto i tausaga e sefulu ma le lua, ua alu ane ia i ona tua, ua ia pa'i ane i le tuupao o lona ofu;
21 Auā ua fai ifo ia i lona loto, Afai ou te pa'i atu tau o lona ofu, ou te ola ai.
22 A ua fāliu Iesu, na silafia o ia, ona faapea atu ai lea o ia, Lo'u afafine e, ina faalototele ia oe, ua e ola i lou faatuatua. Ona ola ai lea o le fafine talu lea lava itu aso.
23 Ua ulufale atu Iesu i le fale o le alii, ona silafia ai lea e ia o e ili fagufagu ma le motu o tagata ua pa le lauaitu,
24 Ua faapea atu o ia ia te i latou, Ina o ese ia; auā e lei oti le teine, ua na ona moe. Ona latou tapisa mai ai lea ia te ia.
25 Ua tulia le motu o tagata, ona ulu atu ai lea o ia, ua tago i lona lima, ona tulai ae lea o le teine.
26 Ona logo atu lea o lenei mea i lea nuu uma.
27 Ua maliu ese Iesu i lea mea, ona mulimuli mai ai lea ia te ia o tauaso e toalua, ua alalaga, ua faapea mai, Le alo e o Tavita, ia e alofa mai ia te i maua.
28 Ua ulufale ia i le fale, ua o mai ai ia te ia o ia tauaso; ona fetalai atu ai lea o Iesu ia te i laua, Ua oulua faatuatua mai ea ia te au ou te mafaia lenei mea? Ona la fai mai ai lea ia te ia, Ioe, le Alii e.
29 Ona pa'i atu ai lea o ia i o la mata, ua faapea atu, E pei ona oulua faatuatua, ia faapea lava ona faia ia te oulua.
30 Ona pupula ai lea o laua mata. Ona matuā fetalai atu lea o Iesu ia te i laua, ua faapea atu, Ia oulua, ne'i faailoa atu i se tasi.
31 A ua la o ma faalauaitele le tala ia te ia i lea nuu uma.
32 Ua la o, faauta, ua latou au mai ia te ia le tagata gūgū, ua uluitinoina e le temoni.
33 Ua tulia le temoni, ona tautala mai ai lea o le gūgū. Ona taufaiofo ai lea o le motu o tagata, ua faapea ane, E lei iloa mai anamua se mea faapena i Isaraelu.
34 A ua fai ane le au faresaio, O le temoni sili ua tulia ai e ia o temoni.
35 Ua faataamilo Iesu i aai uma ma faoa aai, ua a'oa'o i o latou sunako, ma tala'i i le tala lelei o le malo, ua ia faamalolo foi i ma'i uma, ma ma'i tiga uma o le nuu.
36 Ua silafia e ia le motu o tagata, ona mutimuti vale ai lea o lona alofa ia te i latou, ona ua lailoa i latou ma tuulafoaiina, e pei o mamoe e leai so latou leoleo.
37 Ona fetalai atu ai lea o ia i ona soo, E tele le saito e seleseleina, a o le au fai galuega e toaitiiti ia;
38 O lea ia outou aioi atu ai i le Alii e ana le saito e seleseleina, ina ia aauina mai e ia ni e galulue i lana saito e seleseleina.
Saturday, May 30, 2015
Mataio 8
2 Faauta foi, ua sau le lepela, ua ifo mai ia te ia, ua faapea mai, Le Alii e, a a finagalo i ai e te mafaia lava ona faamamā mai ia te au.
3 Ona aapa atu lea e Iesu o lona aao, ua pa‘i atu ia te ia, ua faapea atu, Ou te loto i ai; ina mama ia oe. Ona mama loa lea o lona lepela.
4 Ona fetalai atu lea o Iesu ia te ia, Ia oe, ne‘i e ta‘u atu i se tasi; a ia e alu, ina faaali oe i le faitaulaga, ma e avatu le taulaga na poloai ai Mose, e fai ma faailoga ia te i latou.
5 Ua oo atu Iesu i Kapanaumi, ona sau ai lea ia te ia o le ta‘ita‘i o le toaselau, ua aioi mai ia te ia,
6 Ua faapea mai, Le Alii e, ua taoto la‘u auauna i le fale e ma‘i i le supa, ua matua tiga lava.
7 Ona fetalai atu ‘lea o Iesu ia te ia, O le a a‘u alu atu e faamalolo ia te ia.
8 Ua tali i mai le ta‘ita‘i o le toaselau, ua faapea mai, Le Alii e, e le aoga a‘u ona ‘e ulufale atu i lalo ifo o lo‘u fale; tau lava ina oo mai sau fetalaiga, e malolo ai la‘u auauna.
9 Auā o a‘u foi o le tagata ua pule i ai le tasi, ua ou pule foi i le ‘au tau; a a‘u fai atu i le tasi, Ina alu ia, ona alu ai lea; ma le tasi, Ina sau ia, ona sau ai lea; ma la‘u auauna, Ina faia lenei mea, ona fai ai lea.
10 Ua faafofoga l ai Iesu, ona ofo ai lea, ua faapea atu foi i e ua mulimuli mai, E moni, ou te fai atu ia te outou, ou te lei iloa ia Isaraelu lava se faatuatua e faapena ona tele.
11 Ou te fai atu foi ia te outou, e toatele e o mai mai sasae ma sisifo, e taooto e aai faatasi ma Aperaamo, ma Isaako, ma Iakopo, i le malo o le lagi;
12 A o tagata o le malo, e tulia i latou i le pouliuli i fafo, e i ai le taufaitagiaue ma le lilivau o nifo.
13 Ona fetalai atu ai lea o Iesu i le ta‘ita‘i o le toaselau, Ina alu ia, e pei ona e faatuatua, ia faapea lava ona faia mo oe. Ona malolo ai lea o lana auauna i lea lava itu aso.
14 Ua ulufale atu Iesu i le fale o Peteru, ona silafia ai lea e ia le tinā o lana avā ua taoto i le ma‘i vevela.
15 Ua pa‘i atu o ia i le lima o le fafine, ona te‘a lava lea o le ma‘i vevela ia te ia; ona tulai lea o ia, ua auauna ia te i latou.
16 Ua oo i le afiafi, ona latou au mai ai lea ia te ia o tagata e toatele ua uluitinoina e temoni; ona ia tulia ai lea o agaga i le upu lava, ua faamaloloina foi e ia o i latou uma na mamai.
17 Ona taunuu ai lea o le upu a le perofeta o Isaia, ua faapea mai, O ia lava na na aveina o tatou vaivai, ma na tauave o tatou ma‘i.
18 Ua silafia e Iesu le motu o tagata e toatele ua vagavagai mai ia te ia, ona fetalai atu ai lea o ia ia o atu i le tasi itu.
19 Ona sau ai lea o le tasi tusiupu, ua faapea mai ia te ia, Le a‘oa‘o e, ou te mulimuli atu ia te oe i mea uma e te maliu atu i ai.
20 Ona fetalai atu ai lea o Iesu ia te ia, E fai lua o alope, e fai foi mea e momoe ai manu felelei; a o le Atalii o le tagata, e leai se mea e moe ai o ia.
21 Ua fai mai foi ia te ia o le tasi o ona soo, Le Alii e, tuu mai ia ia te au, so‘u muai alu e tanu i lo‘u tama.
22 A ua fetalai atu Iesu ia te ia, Mulimuli mai ia ia te au, a e tuu pea ia i e ua oti e tanu i o latou tagata oti.
23 Ua maliu ae ia i le vaa, ona mulimuli atu ai lea ia te ia o ona soo.
24 Faauta foi, ua to mai le afā tele i le vai, ona osofia mai ai lea o le vaa e peau; a ua tofa o ia.
25 Ona o mai ai lea o ona soo, ua fafagu ia te ia, ua faapea mai, Le Alii e, ia e faaola mai ia te i matou, o le a matou fano.
26 Ona fetalai atu ai lea o ia ia te i latou, Se a le mea ua outou matatau ai, outou e faatuatua itiiti? Ona tulai ai lea o ia, ua vavao i le matagi ma le vai, ona tele ai lea o le malū.
27 Ona taufaiofo ai lea o tagata, ua faapea ane, Ua silisili lava lenei Alii! auā ua usiusitai ia te ia le matagi ma le vai.
28 Ua oo atu ia i le tasi itu i le nuu o Kerekese, ona fetaiai ai lea ma ia o tagata e toalua ua uluitinoina e temoni, ua o mai mai tuugamau, ua matua faavalemalosi i laua, e le mafai ai se tasi ona ui ane i lea ala.
29 Faauta foi, ua alalaga i laua, ua faapea mai, Se a lau na ia te i matou nei, Iesu e, le Alo o le Atua? Ua e maliu mai ea iinei, e te faatiga ia te i matou a o lei oo i ona po?
30 Ua mamao ane foi ma i latou le lafu puaa e tele o tataa.
31 Ua aioi mai temoni ia te ia, ua faapea mai, Afai a ē tulia i matou i fafo, tuu mai ia ia te i matou e o atu i le lafu puaa.
32 Ona fetalai atu ai lea o ia ia te i latou, Ina o ia. Ona latou oi fafo ai lea, ua o atu i le lafu puaa; faauta foi, ua feosofi ifo le lafu puaa uma i le tofē i le vai, ua mamate ai i le vai.
33 Ona sosola ai lea o e sa fagaina, ua oo i le aai, ma tala atu ai mea uma, atoa ma mea ua oo i e sa i ai temoni.
34 Faauta foi, ua o uma mai le aai e faafetaiai ia Iesu ; ua latou iloa o ia,ona latou aioi mai ai lea ia alu ese o ia i lo latou nuu.
Friday, May 22, 2015
Mataio 7
2 Auā o le faamasinoga tou te faamasinoina atu ai, e faamasinoina ai outou; o le fua foi tou te fuaina atu ai, e toe fuaina mai ai ia te outou.
3 Se a le mea e te vaai atu ai i si fāsi laau i le mata o lou uso, a e te le iloa e oe le utupoto i lou lava mata?
4 Pe faapefea foi ona e fai atu i lou uso, Tuu mai ia, so‘u eu ese le fāsi laau i lou mata; faauta foi, o i lou lava mata le utupoto?
5 O oe na le pepelo, ia e muai tiai le utupoto i lou lava mata, ona e iloa lelei ai .lea e eueseina atu le fāsi laau i le mata o lou uso.
6 Aua tou te avatu le mea paia i ulī; aua foi tou te lafo a outou penina i luma o puaa, ne‘i latou soli ai i o latou vae, ma liliu mai, i le saeia ai outou.
7 Ia outou ole atu, ona foaiina mai ai lea ia te outou; ia outou saili, ona outou maua ai lea; ia outou tu‘itu‘i atu, ona toina ai lea ia te outou.
8 Auā ai se ole atu, e maua e ia; o la saili foi, e iloa e ia; e toina foi i le tu‘itu‘i atu.
9 O ai foi se tagata o outou pe a ole mai lona atalii se areto, na te avane ea ia te ia se maa?
10 A ole mai foi se i‘a, na te avane ea ia te ia se gata?
11 O lenei, o outou e leaga, afai ua iloa e outou ona avatu o mea lelei ma a outou fanau, e le sili ea ona foaiina mai e lo outou Tamā o i le lagi o mea lelei i e ole atu ai ia te ia?
12 O mea uma foi tou te loto i ai ia faia e tagata ia te outou, ia faapea lava ona outou faia ia te i latou; aua o le tulafono lea ma le au perofeta.
13 Ia outou ulu atu i le faitotoa va apiapi; auā e va tele le faitotoa, e lautele foi le ala e tau atu i le malaia, e toatele foi i latou o e ui atu ai.
14 Auā e va apiapi le faitotoa, e lauitiiti foi le ala e tau atu i le ola, e toaitiiti foi i latou o e maua.
15 Ia outou ma perofeta pepelo, o e o mai ia te outou i ofu faamamoe, a o totonu o luko feai lava i latou.
16 Tou te iloa i latou i o latou fua. Pe tau mai ea tagata se fuifui vine mai le laau tuitui, po o mati mai le laau talatala?
17 E faapea foi laau lelei taitasi ma fua mai i fua lelei; a o le laau leaga e fua mai i fua leaga.
18 E le mafai i le laau lelei ona fua mai i fua leaga, e le mafai foi i le laau leaga ona fua mai i f ua lelei.
19 O laau uma e le fua mai i fua lelei, e taia ia ma lafoina i le afi.
20 O lea foi tou te iloa ai i latou i o latou fua.
21 E le sao atu i le malo o le lagi i latou uma o e fai mai ia te au, Le Alii e, le Alii e; na o le na te faia le finagalo o lo‘u Tamā o i le lagi.
22 E toatele latou te fai mai ia te au i lea aso, Le Alii e, le Alii e, matou te lei perofeta ane ea i lou igoa, o lou igoa foi na matou tulia ai temoni, o lou igoa foi na. matou fai ai, vavega e tele?
23 Ona ou ta‘utino atu ai lea ia. te i latou, Ou te lei iloa lava outou; ina o ese ia outou ia te au, o outou o e fai amio leaga.
24 O lenei, ai se faalogo i a‘u upu nei, ma faia e ia, ou te faatusaina o ia i le tagata poto, ua na faia lona fale i luga o le papa;
25 Ona to mai lea o uaga, ua oo mai foi tafega, ua agi mai foi o matagi, ua pesi mai i lea fale, a e lei paū lava ia ; aua ua faavaeina i luga o le papa.
26 Ai se faalogo foi i a‘u upu nei, a e le faia, e faatusaina o ia i le tagata valea, na na faia lona fale i luga o le oneone;
27 Ona to mai lea o uaga, ua oo mai foi tafega, ua agi mai foi o matagi, ua pesi mai i lea fale, ona paū ai lea, ua nutipalaina lava.
28 Ua faaiu e Iesu o nei upu, ona matuā taufaiofo ai lea o le motu o tagata i lana mataupu;
29 Auā ua ia a‘oa‘o ia te i latou e pei o se ua i ai le pule, a e le pei o le au tusiupu.
Mataio 6
2 O lea a e avatu ai ni mea alofa, aua ne‘i e ilia le pu i ou luma, pei ona faia e tagata pepelo i sunako ma ala, ina ia viia o i latou e tagata. E moni, ou te fai atu ia te outou, ua maua e i latou lo latou taui.
3 A ē avatu ni mea alofa, aua ne‘i iloa e lou lima tauagavale le mea ua faia e lou lima taumatau;
4 Ina ia lilo au mea alofa ; o lou Tamā foi, e le silafia i le mea lilo, o ia lava na te avatu faaaliali se taui ia te oe.
5 Pe a e tatalo, aua ne‘i e pei o tagata pepelo, aua ua latou fia tutū ma tatalo i sunako ma fetaulaigāala, ina ia iloa i latou e tagata. E moni, ou te fai atu ia te outou, ua maua e i latou lo latou taui.
6 A o oe, pe a e tatalo, ina ulu atu ia i lou afeafe, ma pupuni lona puipui, i le e tatalo ai i lou Tamā o i le mea lilo; o lou Tamā foi e le silasila i le mea lilo, na te avatu faaaliali se taui ia te oe.
7 A outou tatalo, aua ne‘i tāutu i a outou upu, e pei o nuu ese; aua fa tei latou, o le tele o a latou upu e talia ai i latou.
8 O lenei, aua ne‘i outou faapei o i latou ; aua ua silafia e lo outou Tamā mea ua outou matitiva ai, a o lei ole atu outou ia te ia.
9 O lenei, ia faapea outou ona tatalo, Lo matou Tamā e, o i le lagi, ia. paia lou suafa.
10 Ia oo mai lou malo. Ia faia lou finagalo i le lalolagi, e pei ona faia i le lagi.
11 Ia e foai mai ia te i matou i le aso nei a matou mea e ‘ai e tatau ma le aso.
12 Ia e faamagalo ia tei matou i a matou agasala, e pei o i matou foi ona matou faamagaloina atu i e ua agaleaga mai ia te i matou.
13 Aua foi e te ta‘ita‘iina i matou i le tofotofoga; a ia e laveai ia i matou ai le leaga. Auā e ou le malo, ma le mana, atoa ma. le viiga, e faavavau lava, Amene.
14 Auā afai tou te faamagaloina atu tagata i a latou agasala, e faamagaloina foi outou e lo outou Tamā o i le lagi.
15 A e afai tou te le faamagaloina atu tagata i a latou agasala, e le faamagaloina foi e lo outou Tamā a outou agasala.
16 Pe a outou anapopogi, aua ne‘i outou mata faanoanoa pei o tagata pepelo; aua ua latou faalaleaga o latou mata, ina ia iloa e tagata ua latou anapopogi. E moni,ou te fai atu ia te outou,ua maua e i latou lo latou taui.
17 A o oe, pe a e anapogi, ia uu lou ulu, ma mulumulu ou mata;
18 Ina ia le iloa e tagata ua e anapogi, na o lou Tamā oi le mea lilo; o lou Tamā foi o loo silasila i le mea lilo, na te avatu faaaliali se taui ia te oe.
19 Aua tou te tolo‘a‘i oa mo outou i le lalolagi, o i ai le mogamoga ma le ele e faaumatia ai; o i ai foi tagata gaoi e eli atu, ma gaoi ai.
20 A ia outou tolo‘a‘i oa mo outou i le lagi, e le o i ai se mogamoga, po o se ele e faaumatia ai; e le o i ai foi tagata gaoi e eli atu, ma gaoi ai.
21 Auā o le mea ua i ai lo outou oa, e i ai atoa foi ma o outou loto.
22 O le lamepa o le tino, o mata ia; pe afai foi e lelei ou mata, e. malamalama uma ai lou tino.
23 A e afai e leaga ou mata, e pouliuli uma ai lou tino. O lenei, afai e pouliuli le malamalama ua i totonu ia te oe, ona matuā tele ai lea o le pouliuli.
24 E leai se na te mafaia ona auauna i alii e toalua; auā e ‘ino‘ino o ia i le tasi, a e alofa atu i le tasi; a le o lea, e faapipii atu ia i le tasi, a e faaleaoga i le tasi. Tou te le mafaia ona auauna i le Atua atoa ma mamone.
25 O le mea lea ou te fai atu ai ia te outou, aua ne‘i outou popole i o outou ola, i mea tou te aai ai, ma mea tou te inu ai, po o outou tino, i mea tou te oofu ai. E le sili ea le ola i le mea e ‘ai, ma le tino i le ofu?
26 Ia outou vaavaai i manu felelei; latou te le lulu saito, pe selesele, pe faaputu i fale saito, a e fagaina i latou e lo outou Tamā o i le lagi. E le sili ea lo outou lelei i lo latou?
27 O ai ea so outou na te mafaia i lona popole ona faateleina le umi o lona olaga i le kupita e tasi?
28 Se a foi le mea tou te popole ai i ofu? Ia outou mafaufau i lautalotalo o le vao, pe faapefea ona tupu; latou te le galulue, latou te le milo foi;
29 a ou te fai atu ia te outou, o Solomona ma lona matagofie tele na le ofu o ia pei o le tasi o na mea.
30 Afai e faapea ona faaofuina e le Atua le vao o le fanua, o ola mai i le aso, a e lafoina a taeao i le ogaumu; e le sili ea ona faaofuina o outou e faatuatua itiiti?
31 O lenei, aua ne‘i outou popole, ma faapea ane. Ni a mea tatou te aai ai, ni a foi mea tatou te inu ai, ni a foi mea tatou te oofu ai?
32 auā o mea uma ia ua sailia e nuu ese. Auā ua silafia e lo outou Tamā o i le lagi e aoga ia mea uma ia te outou.
33 A ia outou muai saili le malo o le Atua ma lana amiotonu; ona faaopoopoina atu lea o ia mea uma ia te outou.
34 O lenei, aua tou te popole i le aso a taeao; aua e popole le aso a taeao i ana lava mea. E tatau i le aso lona lava leaga.
Thursday, May 21, 2015
Mataio 5
2 ua ia fetalai atu, ma a‘oa‘o ia te i latou, ua faapea atu,
3 Amuia ē loto maulalo ; auā e o latou le malo o le lagi.
4 Amuia ē faanoanoa; auā e faamafanafanaina i latou.
5 Amuia ē agamalu ; auā e fai mo latou tofi le nuu.
6 Amuia ē fia aai ma fia inu i le amiotonu; auā e maoona i latou.
7 Amuia ē alolofa atu; auā e alofaina mai i latou.
8 Amuia ē loto mama ; auā latou te iloa atu le Atua.
9 Amuia ē faatupuina le filemu; auā e ta‘ua i latou o atalii o le Atua.
10 Amuia ē sauaina ona o le amiotonu; auā e o latou le malo o le lagi.
11 Amuia outou pe a latou upu leaga, ma faasaua ia te outou, ma latou tuuaiina pepelo outou i mea leaga uma ona o a‘u.
12 Ia outou olioli ma fiafia lava; auā o i le lagi lo outou taui e tele ; auā na faapea ona latou faasaua i perofeta e na muamua ia te outou.
13 O outou, o le masima o le lalolagi outou ; a e afai e magalo le masima, pe se a se mea e faamāi a‘i? E leai se mea e toe aoga ai, na. ona lafoaiina i fafo, ma solia e tagata.
14 O outou, o le malamalama o le lalolagi outou. E le mafai ona lilo le aai ua tu i luga o le mauga.
15 Latou te le tūtūina foi le lamepa i le tuu ai i lalo o le mea e fua a‘i saito, a e tuu i luga lava o le tuugālamepa ia pupula atu ai i e o i le fale uma.
16 Ia faapea ona pupula atu lo outou malamalama i luma o tagata, ina la latou iloa la outou amio lelei, latou te vivii atu ai i lo outou Tamā o i la lagi.
17 Aua ne‘i outou manatu ua ou sau e tatalaina le tulafono po o le au perofeta; ou te lei sau e tatalaina, a ia faataunuuina.
18 Auā e moni, ou te fai atu ia te outou, e mavae atu le lagi ma le lalolagi, a e le mavae atu lava se iota po o sina fāsi mataitusi o le tulafono, seia taunuu mea uma.
19 O lenei, o se na te tatalaina se poloaiga. e tasi e aupito itiiti o nei poloaiga, ma faapea ona a‘oa‘o i tagata, e ta‘ua ia e aupito itiiti i le malo o le lagi; a o se anaana ma a‘oa‘o ai, e ta‘ua ia e sili i le malo e le lagi.
20 Aua ou te fai atu ia te outou, a le sili la outou amiotonu i la le au tusiupu ma le au faresaio, e le sao atu lava outou i le malo o le lagi.
21 Ua outou faalogo, na fai mai i e anamua, Aua e te fasioti tagata ; ai se fasioti tagata, e nofo sala o ia i le faamasinoga.
22 A o a‘u, ou te fai atu ia te ‘outou, ai se ita fua i lona uso, e nofo sala o ia i le faamasinoga; ai se fai atu foi i lona uso, Raka, e nofo sala o ia i le fono; ai se fai atu foi, Le vale e, e nofo sala o ia i le afi o Kēna.
23 Pe afai foi e te avatu lau taulaga i le fata faitaulaga, ona e manatua ai lea ua i lou uso se mea e tiga ai o ia ia te oe,
24 ina tuu ia i lea mea o lau taulaga i luma o le fata faitaulaga, a e alu oe ia muai faalelei i lou uso, i le e sau ai, ma avatu lau taulaga.
25 Ia vave ona oulua lelei ma loo tagi i ana mea ua ia te oe, manū o i le ala oulua ma ia ; ina ne‘i tuuina atu oe i le faamasino e le ua tagi i ana mea, e tuuina atu foi oe e le faamasino i le auauna, ona tuuina atu lea o oe i le fale puipui.
26 E moni, ou te fai atu ia te oe, e te le toe ulufafo ai lava, seia e avatu tupe uma lava. 27 Ua outou faalogo, na fai mai i e anamua, Aua e te mulilua.
28 A ou te fai atu a‘u ia. te outou, ai se vaai atu i le fafine ina ia manao i ai, ua uma ona mulilua ma ia i lona loto.
29 Afai foi e te tausuai i lou mata taumatau, ina sali ese ia, ma e lafoai; aua o lelei ina fano se tasi ou fāsi tino, a e leaga pe a lafoina lou tino uma i Kēna.
30 Afai foi e te tausuai i lou lima taumatau, ina tutu ese ia, ma e lafoai; aua e lelei ina fano se tasi ou fāsi tino, a e leaga pea lafoina lou tino uma i Kēna.
31 Sa fai mai foi, Ai se faatea i lana avā, ia avatu ia te ia le tusi alei.
32 A ou te fai atu a‘u ia te outou, ai se faatea lana avā, a e lei mulilua ia, ua ia faamulilua ia te ia; ai se fai mana avā le ua faateaina, ua mulilua foi o ia.
33 Ua faalogo foi outou, na fai mai i e anamua, Aua e te tauto pepelo; a ia e avatu i le Alii o mea e te tauto ai.
34 A ou te fai atu a‘u ia te outou, aua lava ne‘i tauto; aua le tauto i le lagi, aua o le nofoalii lea o le Atua;
35 po o le lalolagi, aua o le mea e tu ai ona aao lea; po o Ierusalema, aua o le aai lea a le Tupu silisili.
36 Aua foi ne‘i e tauto i lou ulu, aua e te le mafaia ona faasinasina, pe faauliuli se lauulu e tasi.
37 A ia faapea la outou upu, Ioe, ioe; E leai, e leai; aua o le upu e sili i na upu, mai le leaga lava ia.
38 Ua outou faalogo, na fai mai, E suia le mata i le mata, e suia foi le nifo i le nifo.
39 A ou te fai atu a‘u ia te outou, aua ne‘i outou tetee atu i le leaga ; ai se na te po mai i lou alafau taumatau, ia e liliu atu ia te ia le isi.
40 O le fia fai se faamasinoga ma oe e ave lou ofu tino, ia e tuu atu foi i ai ma lou ofu tele.
41 Ai se na te tauanau mai lua te o ma ia i le maila e tasi, ina o ia oulua ma ia i maila e lua.
42 Ia e avatu i le ua ole mai ia te oe; aua foi e te liliu ese i le ua fia nonō tupe ia te oe.
43 Ua outou faalogo, na fai mai, Ia e alofa atu i le lua te tuaoi, a ia ‘ino‘ino i le ua ita mai ia te oe.
44 A ou te fai atu a‘u ia te outou, ia, outou alolofa atu i e ua ita mai ia te outou, ia outou faamanuia atu i e ua fetuu mai ia te outou, ia outou agalelei atu i e ua ‘ino‘ino mai ia te outou, ia outou tatalo foi mo e ua tuua‘i fua mai ma faasaua mai ia te outou;
45 ina ia faia outou ma atalii o lo outou Tamā o i le lagi, o le na te faaoso i lona la i e ua amio leaga atoa ma e ua amio lelei; ua ia faatotō ifo foi le ua i e ua amiotonu, atoa ma e ua amioletonu.
46 Aua afai tou te alolofa atu i e ua alolofa mai ia te outou, se a ea se taui tou te maua ai? e le faia ea e le au telona o lea lava mea?
47 Pe afai tou te faapito lo outou fealofani i o outou uso, se a se mea sili ua outou faia? e le faapea ea ona faia e le au telona?
48 O lenei, ia atoatoa ona lelei o la outou amio, e pei o lo outou Tamā o i le lagi e atoatoa ona lelei o ia.
Mataio 4
2 Ua faalaina ia i po e fagafulu ma ao e fagafulu, mulimuli ane ona fia taumafa ai lea o ia.
3 Ona alu ane lea ia te ia o lē faaosooso, ua faapea mai, Afai o oe le Alo o le Atua, ina fetalai atu ia ia liu areto nei maa.
4 Ona tali atu ai lea o ia, ua faapea atu, Ua tusia, E le na o mea e ‘ai e ola ai le tagata, a o afioga uma e tūlei mai i le fofoga o le Atua.
5 Ona ave ai lea o ia e le tiapolo i le aai paia, ua ia faatuina foi ia te ia i le tumutumu o le malumalu,
6 ona fai mai lea o ia ia te ia, Afai o oe le Alo o le Atua, oso ia oe i lalō; auā ua tusia, E poloai o ia i ana agelu ia te oe, latou te ave ia te oe i o latou lima, ne‘i tū‘ia lou vae i se maa.
7 Ua fetalai atu Iesu ia te ia, Ua tusia foi, Aua e te tofotofo i le Alii lou Atua.
8 Ona toe ave lea o ia e le tiapolo i le mauga matuā maualuga, ua ia faaali foi ia te ia malo uma o le lalolagi ma o latou matagofie;
9 ona fai mai lea o ia ia te ia, Ou te avatua nei mea uma ia te oe, pe afai e te faapaū ma ifo mai ia te au.
10 Ona fetalai atu lea o Iesu ia te ia, Ina alu ese ia oe Satani; aua ua tusia, E te ifo atu i le Alii lou Atua, na na o ia lava e te auauna i ai.
11 Ona tuua ai lea o ia e le tiapolo, faauta foi, ua o mai agelu ma auauna mai ia. te ia.
12 Ua faafofoga Iesu ua tuuina atu Ioane i le fale puipui, ona maliu atu ai lea o ia i Kalilaia;
13 ua tuua e ia o Nasareta, ua maliu atu o ia ma nofo i Kapanaumi ua tu matafaga, i le tuaoi o Sepulona ma Nafatali;
14 ina ia taunuu ai le upu a le perofeta o Isaia, ua faapea mai,
15 O le nuu o Sepulona, ma le nuu o Nafatali, o le ala i le vai i tala ane o Ioritana, o Kalilaia o nuu ese,
16 o le nuu sa nofo i le pouliuli, ua latou iloa le malamalama tele; o i latou foi sa nonofo i le nuu ma le ata o le oti ua alu ae le malamalama ia te i latou.
17 Talu mai ai na. afua ona tala‘i atu e Iesu, ua faapea atu, Ina salamo ia outou ; aua ua latalata mai le malo o le lagi.
18 Ua savali ane Iesu e latalata ane i le vai o Kalilaia, ona silafia lea e ia o le uso e toalua, o Simona ua igoa ia Peteru, ma Aneterea lona uso, ua la lafo le upega i le vai, aua o tagata fai faiva i laua.
19 Ona fetalai atu lea o ia ia te i laua, Ina mulimuli mai ia ia te au, ou te faia oulua ma fai faiva i tagata.
20 Ona la tuua loa lea o laua upega, a e mulimuli atu ia te ia.
21 Ua tuanai foi e la lea mea, ona silafia lea e ia o le isi uso e toalua, o Iakopo le atalii o Sepetaio, ma Ioane lona uso, ua i le vaa ma lo la tama o Sepetaio, ua latou fai masae o latou upega; ua ia valaauina atu foi ia te i laua.
22 Ona la tuua loa lea o le vaa ma lo la tama, a e mulimuli atu ia te ia.
23 Ua faataamilo Iesu i Kalilaia uma, ua ia a‘oa‘o i o latou sunako, ua ia tala‘i atu foi le tala lelei o le malo, ma faamalolo e ia o ma‘i uma ma : ma‘i tiga uma o le nuu.
24 Ua oo atu ai lona logo i Suria uma, ona latou au mai ai lea ia te ia o e ua mamai atoa uma, o o ua i ai ma‘i eseese, ma e ua puapuagatia, ma e ua uluitinoina e temoni, ma e ua ma‘i maliu, atoa ma e ua mamai i le supa; ona faamaloloina lea o i latou e ia.
25 Ona mulimuli atu lea ia te ia o le motu o tagata e toatele mai Kalilaia, ma Tekapoli, ma Ierusalema, ma Iutaia, ma ona tala atu o Ioritana.
Mataio 3
2 Ina salamo ia outou; aua ua latalata mai le malo ole lagi.
3 Auā o ia lava lenei n‘a fai mai ai le perofeta o Isaia, ua faapea mai, O le leo o le ua alaga i le vao, Ina teuteu ia outou le ala e le Alii, ia faalaulelei ona ala.
4 A o Ioane ia, sa ofu i le fulufulu kamela, ma le fusi pa‘u i lona sulugātiti; a o ana mea e ‘ai, e sē akerise ma le meli vao ia.
5 Ona o atu ai lea ia te ia o Ierusalema, ma Iutaia uma, atoa ma le itu uma o Ioritana;
6 Ua papatisoina foi i latou i Ioritana e ia, ua faaali atu e i latou a latou agasala.
7 Ua na iloa atu le au faresaio ma le au satukaio e toatele ua o mai i lana papatisoga, ona ia faapea atu ai lea ia te i latou, Fanau a gata feai e, o ai ea ua na faaali atu ia te outou ia sosola ese i le toasa atali?
8 Ia outou fua mai ni fua e tatau ma le salamo;
9 Aua foi ne‘i outou ma natu e faapea ifo i o outou loto, O Aperaamo, o ia o lo matou tamā ; auā ou te fai atu ia te outou, e maa faia lava e le Atua ona faatupuina mai i nei maa ni fanau mā Aperaamo.
10 O loo tuu nei foi le mātau i tafu‘e o laau; o laau uma foi e le fua mai i fua lelei, e taia ma lafoina i le afi.
11 O a‘u nei, ou te papatiso ' atu ia te outou i le vai ina ia salamo; a e peitai o le mulimuli mai e silisili o ia ia te au, e le aoga a‘u ona tauave i ona see vae; o ia lea na te papatisoina atu ia te outou i le Agaga Paia ma le afi.
12 O i lona aao lana asu, na te faamamāina ai lana faaputugāsaito; na te faapotopotoina foi ana saito i le fale saito, a e susunuina le otaota o saito i le afi e le matineia.
13 Ona maliu atu ai lea o Iesu mai Kalilaia i Ioritana ia Ioane, ia papatisoina ai e ia.
14 A ua vavao e Ioane ia te ia, ua faapea mai, E ao ona e papatisoina mai o a‘u, a ē maliu mai ,ea oe ia te au,
15 A ua tali atu Iesu, ua faapea atu ia te ia, Tuu mai nei pea ia ; aua e faapea ona tatau ia te i tatou ona faataunuuina o mea tonu uma.
16 Ona tuu mai lea ia te ia. Ua papatisoina Iesu, ona maliu ae loa lea o ia nai le vai, faauta foi, ua faaavanoaina le lagi ia te ia, ua ia; iloa atu foi le Agaga o le Atua ua afio ifo e peiseai se lupe, ua oo i ona luga.
17 Faauta foi, o le siufofoga mai le lagi, ua faapea mai, O lo‘u atalii pele lenā, ua ou fiafia lava ia te ia.


c: text/html

text:
Antstolio T. Ubarto kontoraPepa pisinisi tafailagi
Antstolio T. Ubarto kontora
Aia tatau e umia, Aitalafu, Aoina o aitalafu, Aoina o aitalafu, Aoina o aitalafu i fafo +15
Faafanua
Gaoioiga vaega
Aia tatau e umia, Aitalafu, Aoina o aitalafu, Aoina o aitalafu, Aoina o aitalafu i fafo, Auaunaga faaletulafono, Auaunaga faaletulafono, Auctions meatotino, Auctions meatotino, Bailiffs, Faamamaluina, Fautuaga faaletulafono, Oloa, Pepa aloaia taualumaga, Pule tofi, Pulega o aitalafu, Tulafono autasi, Tulafono business, Tulafono o lafoga, Tupe, inisiua, tulafono
Qr code
vCard
Website
Igoa nofoaga: Anstolio Tomo Ubarto kontora -

robotstxt: allowed

filter: keep


text:
Fetu’u faifeau le au ai tupe a lana aulotu
Ua avea le le manino o tulaga o lo o i ai tupe a se tasi o aulotu i le itu i Sisifo o le atunuu, ma itu na fetu’u ai loa e le alii faifeau le Teutupe ma le isi toeaina matua o le aulotu i le taimi o lana lauga i le aso Sa na te’a nei, ma folafola i ai faafitauli e feagai ma i laua pe afai e tumau pea lo la olegiaina o le aulotu ma le Alii e faatatau i tupe a le aulotu.
Mai aulotu e lua ia na ripotia atu i talafou o le vaiaso na te’a nei na fufusu ona o le le manino o le tala o le tupe, ua to’afilemu le isi aulotu i le isi i Sasa’e, sei vagana ai lava le tama’i aulotu i le itu i Sisifo o lo o vevesi pea.
Na taua e le molimau i le Samoa News e faapea, na toe faifai tetele le vevesi a le latou aulotu i le fono sa faia i le aso Toona’i na te’a nei, ina ua fai ma mea ula a tagata le faletua o le faifeau lea na vaovao misa, ma faai’u ai i lona fao i luga o le teutupe e tau pupuni ai o ia mai tagata o le aulotu ia na aga’i atu e fai.
Na avea le tele o tala ula ma pei o se mea malie i tagata o le aulotu gaioiga a le faletua sa faia i le aso lea ma itu na talo ai loa e le faifeau le fono a le aulotu i le aso Toona’i na te’a nei, ma otegia loa le aulotu i le ula i le tina o le galuega ona o le gaioiga sa ia faia i le taimi o le misa.
Ae na atili ona le maua se to’a i le mafaufau o le faifeau ina ia uma ane lava le fono, e tumau pea le nenefu o le aulotu i le tulaga ua oo i ai le tupe sa faatupu a le aulotu. E le gata e leai se ‘bank statement’ ma ni lisiti e faamaonia mai ai i le aulotu tupe sa teu ma le paleni o lo o i ai, ae o taimi uma lava e fesiligia ai le teutupe e faatatau i tupe, e oso faalava ai lava le isi toeaina matua o le aulotu ma lalau le maumausolo o aiga o le aulotu, atoa ai ma tagata mai Upolu ma Savaii o lo o lolotu i le ekalesia ae pei e suesue vale i mea a le lotu.
O le lauga a le alii faifeau i le aso Sa na tea nei na faateia ai le aulotu ina ua fetuu e le faifeau le teutupe ma le toeaina matua o le aulotu ma fai i ai, “e tutusa lava le mea na oo ia Anania ma Safaira ina ua la aia tupe o le fanua ma pepelo i le perofeta a le Alii, e faapena fo’i le mea e oo ia te oulua, o le lua iuga fo’i o le oti ona o le pepelo.”
Fai mai le molimau, na oo loa le lauga a le faifeau i le fetuuina o le teutupe ma le toeaina matua o le aulotu, amata loa ona gasolosolo taitasi i fafo ma le falesa aiga o le au alii ia e toalua ua le fia faalogologo i le lauga, e fetaui lava le uma ane o le lotu ae ua toe lava o le faletua ma lana fanau o lo o i totonu o le fale, faatasi ai ma le isi ulugalii Savaii ma le la fanau e vaega ma le faifeau.


text:
Motu o Samoa. E lua motu lauiloa o Samoa, o Upolu ma Savai’i. I le ogatotonu o Savai’i ma Upolu e iai ni motu laiti se lua ua igoa ia Manono ma Apolima. O le taulaga o Samoa o Apia. Tuto’atasi o Samoa. O le aso 1 o Ianuari 1962 na Tutoatasi ai Samoa mai le pulega a Niu Sila .
Download Policy: Content on the Website is provided to you AS IS for your information and personal use and may not be sold / licensed / shared on other websites without getting consent from its author.While downloading, if for some reason you are not able to download a presentation, the publisher may have deleted the file from their server.
E lua motu lauiloa o Samoa, o Upolu ma Savai’i. I le ogatotonu o Savai’i ma Upolu e iai ni motu laiti se lua ua igoa ia Manono ma Apolima. O le taulaga o Samoa o Apia.
O le aso 1 o Ianuari 1962 naTutoatasiai Samoa mai le pulega a NiuSila.
O lo’ofa’amanatu pea le tutoatsi o Samoa i le aso 1 o Iuniitotonu o NiuSila ma atunuuuma o le lalolagi.
E to’atelenitagata Samoa o lo’ononofoitotonu o NiuSilaiPorirua, Ueligitoneaefa’apeaAukilaninei.
O le Ava o se vaegataua lea o le aganuuFa’aSamoa.
O le ava e fa’atinoiso’o se fa’atasigatauai le aganu’uFa’aSamoa.
O le aumaga e fa’atinoina le faiga o le ava. Ae o le taupou e paluina le ava.
O se meatauatele pea filifiliaoe e taitaina le ava. O le aumaga o nitagatatauatele lea i le fa’atinoina o lea vaega


text:
Toe filifilia Gaoteote avea ma Senatoa
Ua tasi nei le filiga i le paia o le Itumalo atoa o Vaifanua, o le a toe faaauau e le afioga i le Tamaitai o le Ao ia Gaoteote Palaie Tofau, o ia foi lea o lo o avea ma Perestene o le Senate i le Fono Faitulafono i le taimi nei, le tofi Senatoa o le Itumalo mo le isi 4 tausaga o lo o lumana’i nei.
O se faaiuga e le’i faigofie ona autasi i ai le itumalo atoa i le fonotaga lea na usuia i le malae i Laloulu i le Aso To’ona’i na te’a nei, ina ua naunau atu fo’i ni isi o Faasuaga o le Itumalo i le fia tautua lea mo le itumalo e ala i le tofi, e pei ona faamaonia mai e le afioga i le Anava o taua ia Te’o J. Fuavai i se faatalatalanoaga ma le Samoa News i le Aso To’ona’i na te’a nei.
“O lea ua tasi le finagalo o le itumalo o le Vaifanua, o le a toe faaauau e le afioga ia Gaoteote le tofi o le itumalo mo le isi 4 tausaga,” o le saunoaga lea a le afioga Te’o.
Saunoa Te’o, sa finau malosi le afioaga o Alao e tuu atu le tofi latou te tauaveina, peitai ina ua maea ona fefaaalia’i finagalo o tamalii o le itumalo, na tasi ai loa i le toe filifilia o Gaoteote e fai ma Senatoa.
“E tele ni isi o mafuaaga na silasila i ai le itumalo ao lei faia lana faaiuga, e le gata o le afioga ia Gaoteote o lo o seei i le nofoa o le Peresetene mo le Maota Maualuga i le Fono Faitulafono, ae manatu foi le itumalo ina ia faatumauina pea lea faaeaea mo le itumalo atoa, aua o le Fono Faitulafono, o le isi lea vaega maoti o le tafatolu o le faigamalo a Tutuila ma Manu’a,” o le saunoaga lea a Te’o.
E silia laititi lava ma le lua itula le umi o le fono a le itumalo sa faia, e talanoaina ai le tofi o le itumalo, e pei ona taua e se molimau i le Samoa News.
Na tatala lava le fonotaga i le lauina lea o se tusi mai le afioga Salanoa Aumoeualogo, e faailoa atu ai lona lagolagoina o le afioga ia Gaoteote e toe faaauauina le tofi o le itumalo, ina ua maea ona tolaulauina le tusi, sa tatala ai loa le avanoa mo le faaalia o finagalo o taitai o le itumalo.
Fai mai le molimau, o le afioga ia Iuli mai le afioaga o Tula na finau e fia alu i le tofi, peitai sa finau mai foi le afioga ia Tavai mai Alao o ia foi e fia alu i le tofi. O le itumalo o Vaifanua e aofia ai le afioga o Vatia, Aoa, Tula, Alao ma Onenoa.
E le’i umi ona faagasolo le fono ae tasi loa le finagalo o Tula, Aoa ma Vatia e lagolago le toe filifilia o Gaoteote i le tofi Senatoa, ma sa taoto atu ai loa i se faaiuga a le afioga a Satele Lili’o ma le afioga a Toomalatai i so laua finagalo e tusa ai o le faaiuga ua tasi i ai isi afioaga o le itumalo.
“Ina ua le maua se tasi, sa saunoa ai loa Satele e sili pe a moe le toa, ae toe taoto atu le mataupu i le faletolu sei toe iloilo ma soalaupule, ae na faateia Satele ina ua saunoa Toomalatai, ua ia lagolagoina le toe filifilia o Gaoteote, ma tulai mai ai loa le lagolagoina e nuu e 4 o le faaiuga sei vagana ai Alao o lo o faatuiese pea,” o le faamatalaga lea a le molimau.
“E faalua ona faaoloolomaau Gaoteote ia Satele i sona finagalo e faatatau i le faaiuga ua tasi i ai isi nuu o le itumalo, ma e ui i se finagalo faatuatuai o le afioga a Satele, ae na toe liua lona finagalo ma ia lagolagoina ai loa le faaiuga ua autasi i ai le itumalo, fai mai Satele, o lona alofa i le itumalo atoa ai ma le tofi ua mafua ai lana faaiuga,” o le faamatalaga lea a le molimau.
O le isi laasaga lea o le a laa atu i ai le tofi o le Itumalo, e tatau ona saini uma faauluuluga o le itumalo i le latou faaiuga ua faia ona faamaonia lea e le Faalupega, ma tuu atu ai loa lea faaiuga i le Ofisa o Mataupu Tau Samoa ma le Senate.
O le faamaoniaina o tofi mo Senatoa faatoa faia i le aso 3 Ianuari 2013 i le itula e 12:00, i le taimi e faatautoina ai i latou mo le isi nofoaiga fou.
O le Aso Lulu o le vaiaso nei, le aso 5 Tesema ua faamoemoe e fono ai le afioaga o Pago Pago, mo le sailia o se tasi e fai ma sui o le afioaga i le maota maualuga a le Senate.
O le afioga i le Alii o Aiga ia Asuega Faamamata Lauvai o lo o nofoia le nofoa o le itumalo i le taimi nei.
A maea le fonotaga a Pago Pago i le vaiaso nei, ona faamoemoe ai loa lea o le Aso Gafua, 17 o Tesema o le a fono ai loa le itumalo atoa, mo le faalauiloaina o tofi a le itumalo mo le isi nofoaiga a le Senate.
E tolu nofoa o le itumalo o le Maoputasi i totonu o le Senate, ma o ia nofoa e tolu o lo o nofoia e le afioga i le Maoputasi ia Mauga Tasi Asuega, afioga ia Asuega atoa ai ma le afioga i le tamaitai Senatoa ia Tiumalu Telesia Scanlan.


text:
MATAUPU 6
Le Tama o le Folafolaga
UA PERITOMEINA IESU MA UA MULIMULI ANE AUMAI I LE MALUMALU
Ua nonofo pea Iosefa ma Maria i Peteleema nai lo o le toe foʻi i Nasareta. Ua valu nei aso le matua o Iesu, ma ua peritomeina o ia e tusa ai ma le Tulafono a le Atua. (Levitiko 12:2, 3) O se tū masani foʻi le faaigoa o se pepe tama i le aso lava e peritomeina ai. O lea, ua faaigoa ai e Iosefa ma Maria le la tama iā Iesu, e pei ona faailoa atu e Kaperielu.
Ua silia nei ma le masina, ma ua 40 aso le matua o Iesu. Ua ave nei o ia e ona mātua i le malumalu i Ierusalema, lea e lē mamao ese mai i le nofoaga o loo latou nonofo ai. E tusa ai ma le Tulafono, pe a mavae aso e 40 talu ona fanau se fafine, e tatau ona ia ofoina atu se taulaga mo le faamamāina i le malumalu.—Levitiko 12:4-7.
O le mea lenā ua fai e Maria. Ua ia aumaia ni tamaʻi manulele se lua e fai ma ana taulaga, ma ua iloa ai i inei le tulaga tau tamaoaiga o Iosefa ma Maria. E tusa ai ma le Tulafono, e tatau ona ofoina atu se tamaʻi mamoe poʻa ma se manulele. Ae pe afai e lē gafatia e le tinā se tamaʻi mamoe poʻa, ona ia avatu lea o ni manutagi po o ni tamaʻi lupe se lua. O le taulaga lenā ua ofoina atu e Maria.
Ua taʻitaʻiina atu nei Simeona, o se toeaina matua, e le agaga paia i le malumalu lea o loo iai Iosefa, Maria ma le la tama. Ua faailoa atu e le Atua iā Simeona, o le a ia vaai i le Keriso po o le Mesia na folafolaina mai a o leʻi oti o ia. Ua tago atu Simeona ma sapai mai le tamaitiiti i ona lima.
Ua ia faamanū atu i le Atua e faapea: “O lenei, le Alii Pule Silisili Ese e, ua e tuu atu lau pologa e alu ma le filemu e tusa ma lau folafolaga; auā ua vaai oʻu mata i lē e aumaia le faaolataga lea ua e saunia ina ia iloa atu e tagata uma, o le malamalama e aveesea ai le ufiufi mai i atunuu, ma o le mamalu foʻi lea o lou nuu o Isaraelu.”—Luka 2:29-32.
Ua matuā ofo Iosefa ma Maria i lenei mea. Ua faamanuia Simeona iā i latou ma faapea atu iā Maria, ua ʻtofia lana tama e paʻuʻū ma toe tutū ai le toʻatele i Isaraelu,’ ma o le a tuia foʻi lona loto i le faanoanoa e pei o se pelu maʻai.—Luka 2:34.
O loo iai foʻi i le malumalu se perofeta fafine e 84 tausaga, e igoa iā Ana. O aso uma lava e alu ai o ia i le malumalu. Ua faalatalata atu o ia iā Iosefa, Maria ma le pepe o Iesu. Ua amata ona ia faafetai i le Atua, ma talatalanoa e faatatau iā Iesu iā i latou uma e fia faalogologo.
Maʻeu le fiafia o Iosefa ma Maria i nei mea ua tutupu i le malumalu. O nei mea uma, ua faamautinoa atu ai o le la tama o ia lea o Lē na folafolaina mai e le Atua.


text:
O Fea e Tatou te Maua ai Tali o Fesili Tāua e Faatatau i le Olaga?
Pe maua tali i le . . .
faasaienisi?
faafilosofia?
Tusi Paia?
NA FAAPEA ATU SE TUSITALA O LE TUSI PAIA I LE ATUA
“Ia e faamalamalama mai iā te aʻu . . . E moni lava lau afioga.”—Salamo 119:144, 160, Faaliliuga a le Lalolagi Fou.
Ua saunia mai e le Tusi Paia tali mo le faitau miliona o tagata.
Pe e te manaʻo e avea oe ma se tasi o i latou na?
E te maua le fesoasoani i le initaneti i le tuatusi o le jw.org.
FAITAU i mataupu eseese i luga o le initaneti
MATAMATA i ata vitiō faale-Tusi Paia
MAUA KOPI o tusi
O FEA O FESILI TĀUA NEI E SILI ONA E NAUNAU E FIA MAUA LE TALI?
O le ā le uiga o le olaga?
O le ā e tupu pe a tatou feoti?
E te maua tali o fesili Faale-Tusi Paia nei i le jw.org.
(Alu i le AʻOAʻOGA A LE TUSI PAIA > TALI O FESILI FAALE-TUSI PAIA)
Faitau Atili
O ā Mea e Mafai Ona Maua i la Matou Upega Tafaʻilagi?
E mafai ona e aʻoaʻo atili e faatatau iā i matou ma o matou talitonuga ma maua tali o au fesili faale-Tusi Paia.


text:
Ua tolu tausaga (ma le tolu o aso, e tolugafulu ma le tolu itula) talu ua aired le lomiga muamua o plugin Transposh i luga o le repository plugin wordpress.org.
lele lava le Taimi.
O lenei ua le muamua oso tausaga (29Fepuari th) ma se tausaga puna ifo moni mo Transposh. ua sii mai le plugin mai le repository i 50,000 taimi i lenei tausaga ma ua faia a tuputupu ae tumau o le vaega ma le aofaiga o gagana lagolagoina. Ma i aso nei faatasi ai ma le faaopoopoga o Hmong Daw tatou o plugin muamua e lagolagoina ai se aofaiga o 66 gagana.
O se fiafia moni (e pei o, maua se olaga manaia) tausaga mo le alamanuia faaliliuga otometi ma plugins, lea toeitiiti atoa le ua Google i lalo a latou lagolago API (na e fesuiaʻi i se faataitaiga totogi) ao faaee atu Bing tapulaa fou. ua manuia Transposh faatoilaloina na suiga, ao leʻi ola isi plugins.
Le a le mea o lo o umia le lumanai mo Transposh? ua lemu tatou pupuna nisi mea fou, galulue i la tatou vaai e faaleleia faaliliuga website, pe o le a saunia mea – o le a latou i fafo. O le taimi nei, e taua lou lagolago faaauau pea ona tatou, nisi taimi o se imeli faigofie ma “ua tele lo outou plugin” e tuli i tatou e faaauau pea. O lea la, afai e te talitonu o loo tatou faia foi, aveesea i tatou se laina, pe afai e te manatu e tatau ona tatou faaleleia mea, aveesea i tatou se tusi, ma afai e te manatu o le a tatou Faasusu, tatou te le malamalama pe aisea ua e faitau ai le savali lenei i le taimi lenei 😉
Moomoo i tatou lava i le tausaga 4 tele, atonu o le a faaiuina i se keke tele 🙂


text:
Tala ‘oto’oto mai Samoa
FAAMANAVA E LE ATUA GALUEGA A REV. OKA FAUOLO
Ua ufitia le Ekalesia Faapotopotoga Kerisiano I Samoa faapea le atunuu atoa ina ua faamanava e le Atua ia galuega a le susuga I le faafeagaiga ia Rev. Oka Fauolo, o se tasi o tama ua loa tausaga o tautua I le galuega a le Atua. Na maliu filemu le susuga Oka I lona aiga I Vaoala I le lima minute e tea ai le itula e lua I le vaveao o le Faraile na sei mavae atu nei.
Sa faatasi ma ia I ona taimi mulimuli lona faletua ia Sooletauaotumua ma nisi o ona alo ma ona aiga, faapea le Ao mamalu o le malo Samoa, le afioga Tuiatua Tupua Tamasese Efi, o se tasi o uo mamae a le alii faafeagaiga. Sa faapea ona faia se sauniga puupuu e le faafeagaiga taulagi o le EFKS Vaoala, le susuga Rev. Ioane Petaia I lena vaveao ona molimoli ai lea o lona tino maliu I le fagaena o Ligaliga I Leifiifi e tofa ai e talia ai ona toe sauniga.
E maliu le susuga Oka Fauolo ua 82 tausaga o lona soifua. Na saunoa le faletua ia Sooletauaotumua e faapea, o lana saunoaga mulimuli ae lei to lana manava sa ia fai atu ia te ia, “aua tou te fetagisi, a ia outou loto tetele ma fiafia.”
TOE TATALA LE FALEMELI FAAITUMALO I TUASIVI
Ua toe tatalaina nei le falemeli faaitumalo I le afioaga o Tuasivi I Savaii I le nofoaga sa faatuina muamua ai I tausaga e tele ua tuanai, ma o le taitai o le malo, le susuga Tuilaepa Sailele Malielegaoi na saunoa e tatala aloaia lea faamoemoe I le aso Faraile na tea nei. O le tausaga e 2005 na tapunia ai le falemeli sa I ai ona o nisi o faaletonu sa aliae mai I lena vaitaimi e pei o le talepe soo e nisi o le falemeli ma toesea mea totino a le atunuu I Salafai sa teu ai. Peitai na faaalia e le alii palemia, o le faatupulaia o le manaomia o lea auaunaga I Salafai ua mafua ai ona a’e le tofa I le malo ina ia toe faaauauina o lea auaunaga taua I Salafai, a ia fausia se ofisa fou e saogalemu ma malu puipuia ai mea totino a le atunuu.
Na saunoa Tuilaepa, ua alagatatau foi lea fuafuaga ona o le faatupulaia o le faitau aofai o le atunuu, aemaise o le faafaigofie ai o auaunaga a nisi o ofisa taua a le malo o lo o I lea vaega o le motu tele I Salafai e pei o le ofisa o faamasinoga o fanua ma suafa, o le maota gasegase o Malietoa Tanumafili II ma le ofisa o leoleo. E le gata I lea, o auaunaga I aso taitasi e pei o le totogiina o pili o le uila ma le suavai taumafa, o le faatauina o pepa telefoni ma pepa o le eletise (cash power), o le faatumuina o pepa talosaga mo pepa nofomau I Niu Sila I tausaga taitasi, faapea foi fesootaiga faatekonolosi e faaaoga ai upega tafailagi.
AMATA ANANAFI LE TAAMILOSAGA LAKAPI TAITOAFITU A TAMAITAI
O le aso ananafi na amatalia ai le taamilosaga lakapi taitoafitu a tamaitai e sailia ai se au tele a le atunuu, le Manusina, e tauva mo sona avanoa I le taamilosaga o le ipu o le lalolagi a tamaitai I Lusia I le 2013. Peitai, seiloga lava e siamupini le Manusina I le itulagi o le Oceania, ona ofi faatasi ai lea ma Ausetalia ma Niu Sila lea ua mautu o la avanoa I lea taamilosaga I le 2013.
O le mafuaaga lea ua aofia ai nei taaloga taitoafitu a tamaitai I le faagasooga o taaloga a le iuni lakapi a Apia I aso Toonai taitasi. E ono vaiaso o le a faagasolo ai lea taamilosaga ma le faamoemoe e sailia ai se au a le Manusina e tauva ma au mai isi atumotu o le pasefika mo se avanoa I le ipu o le lalolagi I Lusia I le tausaga fou. Na faaalia e le peresetene o le iuni lakapi a tamaitai Samoa, le susuga Toleafoa Ulugia Mara Hunter e faapea, e tele tamaitai o lo o I ai le tomai ma le agavaa I lenei faagatama o lo o I ai le faamoemoe e sailia ma tuufaatasi se au lelei a le Manusina mo lea faamoemoe.
O le tausaga na tea nei na manumalo ai le Manusina I le pine apamemea I taaloga o le pasefika sa faia I Niu Kaletonia,na manumalo foi I le pine apamemea I le taamilosaga o le Asia Rugby Union’s Borneo 7’s. Na ausia foi e le au tau atiae a tamaitai Samoa le semifinal I le taamilosaga o le Central Coast 7’s I Ausetalia, ae sue siamupini I le taamilosaga o le Byron Bay 7’s I Ausetalia lava. O le latou taaloga aupito I lata mai na manumalo faalua ai I le au lakapi a tamaitai mai Taranaki I Niu Sila I le malae a le Malisi I Lotopa I le masina na tea nei.
TEENA E LE FAAMASINOGA LE APILI A LE TAMAITAI LOIA MAI NIU SILA
Ua le talia e le faamasinoga o apili a Samoa le apili a se tamaitai loia Samoa mai Niu Sila, o Leuluaialii Olinda Woodroffe. Na faasalaina e le faamasinoga lea tamaitai loia ina ua maea suesuega faapitoa a le faalapotopotoga a loia a Samoa I tulaga tau amio pulea, ma faamaonia ai le solia e Leuluaialii o nisi o tulafono ma aiaiga o le galuega faaloia, ina ua ia lafo ni upu masoa ma le taufaamatau I se tasi o le aufaigaluega a le faamasinoga maualuga.
O ia upu masoa e le taliaina I lalo o aiaiga ma tulafono a le faamasinoga, aemaise o I latou o lo o avea ma sui vaaia e puipuia le tulafono. E le gata I lona lafoina o ia upu masoa, ae na maua foi e le faamasinoga, na ia faaalia nisi uiga le talafeagai e ala I lona ato o le faitotoa o le potu faamasino ma savali agai I fafo. Na faailoa foi e le faamasinoga o apili le le talafeagai o le tulaga na faia e lea tamaitai loia e ala I lona fesootai atu lea I le afioga I le alii palemia ina ia faaleaogaina le faasalaga faasaga ia te ia.
Na faaalia e le faamasinoga, I lalo o aiaiga o le galuega faaloia, e le o se tu ma se aga talafeagai lenei ma sa faatonuina o ia e totogi le sala tupe e $1,000 e pei ona sa faatonuina muamua ai o ia e le faamasinoga. Na faatonuina foi o ia ina ia faia sana faamaualaloga aloaia I le matagaluega o faamasinoga.
LAU IA IULAI LE IUGA O LE TAMAITAI FAIAOGA O TELESIA FUNA’I
I le faamasinoga faaitumalo, ua ioe se tamaitai faiaoga e 25 tausaga le matua I lona moliaga o le faaoo manua e ala I lona sauaina o se teineititi aoga e valu tausaga lea na maliu I ni nai vaiaso talu ai nei. O lea tamaitai faiaoga o Telesia Funa’i sa ia sasaina le ua maliu o Teuila Fuimaono I se vase laau. E lua aso talu ona tupu lea tulaga, ae maliu loa lea teineititi. Peitai o le vaiaso na tea nei na faailoa mai ai e le ofisa o leoleo e faapea, e leai se sootaga o le sauaina e lea faiaoga o lea teineititi ma lona maliu, ma e leai foi ni moliaga faaopopo faasaga I lea tamaitai faiaoga.
O le alii loia tumaoti o Leota Raymond Schuster sa tulai mo lea tamaitai faiaoga ma ua toe tolopo e le tamaitai faamasino o Mata Tuatagaloa lea mataupu I le aso 22 o Iulai mo le lauina o le iuga.
SAUNI TALITIGA CRAWLEY E FAI MA SUI O SAMOA I TAALOGA OLEMIPEKA
E $15,000 le tinoitupe ua faamatuuina mai e le malo mo le faalapotopotoga o le taaloga Tae Kwon Do a Samoa e fesoasoani I tapenaga a le tamaitai o Talitiga Crawley e tauva I taaloga a le Olemipeka I le masina o Iulai, lea o le a faia I Lonetona. O Talitiga Crawley o se tamaitai e 17 tausaga mai Malie ma Afega, ma o lo o I Niu Sila o ia I le taimi nei mo nisi vaega o ana tapenaga aua lea faamoemoe.
O Talitiga o le uluai sui lea o Samoa ua faamautuina lona avanoa e tauva ai I taaloga o le Olemipeka ma o lo o koleni nei o ia I lalo o le vaavaaiga a le alii faiaoga faavaomalo a Samoa, le susuga Master Kesi O’Neil-Tuatagaloa. O le isi alo o Samoa ua faamautuina foi lona avanoa e tauva ai I taaloga a le Olemipeka I Lonatona, o le alii o Kaino Thompson Fuataga. Na faafetaia e le alii peresetene o le asosi Tae Kwon Do a Samoa, le susuga Muagututagata Peter Ah Him, ia le malo mo lea fesoasoani tau seleni o le a faafaigofie ai tapenaga a alo o le atunuu mo ia taaloga faavaomalo tetele.
Na saunoa Muagututagata, o le faamoemoe ia maua ni pine mo Samoa. E $22,000 na faamatuu mai e le malo I le tausaga na tea nei mo le alii o Kaino Thomson-Fuataga aua ana tapenaga I lenei faagatama faavaomalo. O le masina fou o lo o faamoemoe e toe taliu mai I laua I Samoa, ae lei tuuvaa atu mo Lonetona mo isi vaega o a la tapenaga mulimuli ae lei oo I le tauvaga tele.
SUESUE E LEOLEO ATA LEAGA NA PUE I TELEFONI FEAVEAI
Na amata I le vaiaso na tea nei ia suesuega faapitoa a leoleo I nisi o ata le talafeagai ia ua salalau ma ua toatele I latou ua maimoa ai I luga o telefoni feaveai. O nei ata o lo o faaalia ai ni alii ma ni tamaitai Samoa o lo o faiaiga ma sa tapueina I telefoni feaveai. Na faaalia mai e le sui sooupu o le ofisa o leoleo, le susuga I le komesina lagolago ia Leaupepe Fatu Pula e faapea, o lo o faagasolo pea a latou suesuega ia I latou o lo o faaalia I nei ata, aemaise I latou o lo o faasalalauina ia ata I luga o telefoni feaveai ina ia faia I ai se faaiuga a le tulafono.
Ua atoa nei le tolu o ata faapea o lo o faaalia ai ni faiga mataga faafeusuaiga ua pueina I totonu o le atunuu e alii ma tamaitai Samoa o lo o faaalia I ia ata, ma ua salalau nei e ala I telefoni feaveai ma maimoa I ai le atunuu lautele. Na saunoa Leaupepe, o lona popolega ona o aafiaga I alo ma fanau laiti e matamata I nei ituaiga ata le talafeagai. Na ia talosagaina le mamalu o matua ina ia tutu’a’ai ma mataitu lelei le fanau ma mea o lo o teu I totonu o a latou telefoni feaveai. Fai mai a ia, o lenei mataupu ogaoga ua tatau foi ona faatalatalanoa ma kamupani telefoni o lo o faatauina telefoni feaveai I totonu o le atunuu, e saili ai se fofo o lenei faafitauli.
OLA LELEI LE ALAISA I ELEELE O SAMOA
Ua faamaonia I suesuega le ola lelei o le alaisa I totonu o Samoa. O ia suesuega na taua I se lipoti na faamatuuina mai e se alii Saina tomai faapitoa I mataupu tau faatoaga aemaise I le totoina o le alaisa. O lea alii Saina sa I Samoa nei ma nisi tagata suesue e sailiili pe mafai ona totoina le alaisa I totonu o le atunuu. O le taimi nei o lo o totoina le alaisa I le nofoaga o suesuega tau faatoaga a le matagaluega o faatoaga I Nuu I lalo o se polokalama faapitoa o loo galulue soosootauau ai le malo Samoa ma le malo Saina.
Na taua I le lipoti a lea alii Saina e faapea, o lo o ola lelei ia fatu alaisa o lo o totoina I Nuu ona o le tulaga lelei o le eleele, ma o lo o taua ai foi le talafeagai o le ono avea o le alaisa ma se tasi o atinae e tatau ona mataituina e le au faifaatoaga I Samoa. Na saunoa lea alii Saina, afai ae manuia ia taumafaiga, e faitau miliona tupe a le malo o le a faasao I le faatauina mai o le alaisa mai fafo, aua ua toatele tagata I le atunuu ua fiafia e taumamafa I le alaisa.


text:
Mataupu 41
I le Toetutu o le a tutulai mai tagata i se tulaga o le fiafia e le gata po o le pagatia e le gata—E lei avea lava le amioleaga ma fiafia—O tagata faaletino e aunoa ma le Atua i le lalolagi—E toe maua e tagata taitoatasi i le toefuataiga uiga ma amioga na ia te ia i le olaga faaletino. E tusa o le 74 T.L.M.
1 Ma o lenei, loʼu atalii e, e i ai ni isi mea e tele teisi atu ou te fai atu ai e uiga i le toefuataiga lea ua taua; aua faauta, e i ai ni isi ua latou amimilo tusitusiga paia, ma ua o esese mamao ese ai ona o lenei mea. Ma ua ou vaai ua popole foi lou mafaufau i lenei mea. Ae faauta, o le a ou faamalamalama atu ia te oe lenei mea.
2 Ou te fai atu ia te oe, loʼu atalii e, o le fuafuaga o le toefuataiga ua tatau ai e tusa ma le faamasinotonu o le Atua; ona e tatau ona toefuatai o mea uma i o latou tulaga e tatau ai. Faauta, o se mea ua tatau ai ma tonu, e tusa ma le mana ma le toetu mai o Keriso, le tatau ona toefuatai o le agaga o le tagata i lona tino, ma le tatau ona toefuatai o avaega uma o le tino ia te ia lava.
3 Ma ua tatau ai e tusa ma le afaamasinotonu o le Atua le tatau ai ona efaamasinoina o tagata e tusa ma a latou igaluega; ma afai sa lelei a latou galuega i le olaga lenei, ma sa lelei manaoga o o latou loto, e tatau foi, i le aso gataaga, ona otoefuatai i latou i le mea ua lelei.
4 Ae afai ua leaga a latou galuega o le a atoefuatai ia te i latou mo le leaga. O lea, o le a toefuataiina mea uma i o latou tulaga e tatau ai, o mea taitasi uma i lona lava autino natura moni—o le efaaletino e faatu i le ola pea; o le ile atoatoa i le atoatoa—e faatutu mai i le fiafia e ole gata e mautofi i le malo o le Atua, po o le pagatia e le gata e mautofi i le malo o le tiapolo; o le isi i le tasi itu, o le isi i le isi itu—
5 O le tasi e faatuina i le fiafia e tusa ma ona manaoga mo le fiafia, po o le lelei e tusa ma ona manaoga mo le lelei; ao le tasi i le leaga e tusa ma ona manaoga mo le leaga; ona e pei ona sa manao o ia e fai le leaga i le umi o le aso atoa, o le a faapea lava ona maua e ia lona taui o le leaga pe a oo mai le po.
6 Ma ua faapea ona i ai i le isi itu. Afai sa salamo o ia i ana agasala, ma sa manao i le amiotonu seia oo i le iuga o ona aso, o le a faapea lava ona tauia o ia i le amiotonu.
7 aO i latou ia o e ua togiolaina e le Alii; ioe, o i latou ia e ave i fafo, ua laveaiina mai lena po o le pouliuli e le gata; ma e faapea ona latou tutu pe pauu; aua faauta, o i latou o o elatou lava faamasino, pe latou te faia le lelei pe fai le leaga.
8 O lenei, o tulafono a le Atua e ale masuia; o lea, ua uma ona saunia o le ala o soo se tasi e manao i ai e mafai ona ia savali ai i totonu ma faaolaina ai.
9 Ma o lenei faauta, loʼu atalii e, aua e te toe faia ma le taumatemate se isi lava agasala e atasi e faasaga i lou Atua e faatatau i matautu na o le mataupu faavae, ia sa e faia ma le taumatemate e oo mai i le taimi nei e te faia ai le agasala.
10 Aua e te manatu, ona ua taua mai e uiga i le toefuataiga, o le a toefuatai oe mai le agasala i le fiafia. Faauta, ou te fai atu ia te oe, e lei avea lava le aamioleaga ma fiafia.
11 Ma o lenei, loʼu atalii e, o tagata uma ua i ai i se tulaga o le anatura, pe ou te fai atu, ua i ai se etulaga faaletino, ua i ai i latou i totonu o le au oona ma i totonu o noanoaga o le amioletonu; ua iaunoa i latou ma le Atua i le lalolagi, ma ua latou o e le tusa ai ma le natura o le Atua; o lea, ua latou i ai i se tulaga ua le tusa ai ma le natura o le fiafia.
12 Ma o lenei faauta, o le uiga ea o le upu o le toefuataiga o le ave lea o se mea mai lona tulaga natura moni ma tuu i se tulaga e le o sona tulaga natura moni, pe tuu i se tulaga e ese mai lona natura moni?
13 E, loʼu atalii e, e le o le tulaga lea; ae o le uiga o le upu o le toefuataiga, o le toe aumai lea o le leaga mo le leaga, po o le faaletino mo le faaletino, po o le faatiapolo mo le faatiapolo—o le lelei mo le mea ua lelei; o le amiotonu mo le mea ua amiotonu; o le mea tonu mo le mea ua tonu; o le alofa mutimutivale mo le mea ua alofa mutimutivale.
14 O lea, loʼu atalii e, vaai ia e alofa mutimutivale i ou uso; fai mea atonu, efaamasino ma le amiotonu, ma fai mea ilelei e le aunoa; ma afai e te faia nei mea uma ona e maua lea o lou taui; ioe, o le a toefuatai mai ia te oe le oalofa mutimutivale; o le a toefuatai mai ia te oe le faamasinotonu; o le a toefuatai mai ia te oe se faamasinoga amiotonu; ma o le a toe tauia mai ia te oe le lelei.
15 Ona o le mea e te auina atu o le a toe faafoi mai ia te oe, ma toefuatai mai; o lea, o le upu o le toefuataiga e tausala atoatoa ai le tagata agasala, ma le tauamiotonuina ai o ia i soo se ala.


text:
Tala 88: Papatiso e Ioane Iesu
VAAI i le lupe o loo alu ifo i le ulu o le tamāloa. O ia o Iesu. E tusa ua 30 nei ona tausaga. Ma o Ioane lenā la te faatasi. Ua uma ona tatou iloa se mea tau iā ia. Pe e te manatua ina ua asiasi Maria iā Elisapeta, sa osooso le pepe i totonu o Elisapeta i le fiafia? O Ioane lenā a o le‘i fanau mai. Ae o le ā o loo faia e Iesu ma Ioane?
Faato‘a uma lava ona faatofu e Ioane Iesu i vai o le Vaitafe o Ioritana. O le auala lenā e papatisoina ai se tagata. Muamua, e lōlō i lalo o le vai, ma toe aumai i luga. Talu ai sa fai e Ioane lea mea i tagata, ua ta‘ua ai o ia o Ioane le Papatiso. Ae aiseā ua papatiso ai e Ioane Iesu?
Na faia e Ioane ona sa alu atu Iesu ma fai atu ia papatisoina o ia. E papatisoina e Ioane tagata e faaalia ua salamō mai mea leaga sa latou faia. Ae pe na faia e Iesu se mea leaga e tatau ai ona ia salamō? Leai, auā o ia o le Alo o le Atua mai le lagi o lea na ia fai ai iā Ioane e papatiso o ia mo se isi māfuaaga. Se‘i o tatou vaai po o le ā lea māfuaaga.
A o le‘i sau Iesu i inei iā Ioane sa avea o ia o se kamuta. O le kamuta o se tagata e faia mea mai laupapa e pei o fale ma nofoa ma laulau. O Iosefa fo‘i o se kamuta, ma na ia a‘oa‘oina Iesu ia avea ma kamuta. Ae le‘i auina mai e Ieova lona Alo i le lalolagi e avea ma kamuta. Sa iai se galuega faapitoa mo ia e fai, ma ua oo mai le taimi mo Iesu e amata ai. Ina ia faaalia ua sau nei o ia e fai le finagalo o lona tamā, o lea na fai atu ai Iesu iā Ioane e papatiso o ia. Pe na fiafia le Atua i lenā mea?
Ioe, sa fiafia o ia, auā, ina ua alu a‘e Iesu nai le vai, sa faapea mai se leo mai le lagi: ‘O lo‘u Atalii pele lenā, lē ua ou fiafia i ai.’ E le gata i lenā, e foliga mai na avanoa le lagi ma sau i lalo lenā lupe iā Iesu. Ae lē o se lupe moni. O le agaga paia o le Atua.
Ua tele ni mea ua mafaufau iai Iesu, ona alu lea i se nofoaga tuufua mo aso e 40. Ona faaosooso faatolu ai lea o ia e Satani e fai se mea faasaga i le tulafono a le Atua. Ae e le‘i faia e Iesu.
Ina ua uma, sa toe fo‘i Iesu, ma fetaui ai o ia ma isi tamāloloa na avea ma ona soo. O Aneterea, Peteru (e igoa fo‘i iā Simona), Filipo, ma Natanielu (e igoa fo‘i iā Patolomaio). Na ō atu Iesu ma na soo fou i le itumalo o Kalilaia. O i ina na latou mālōlō ai i le nuu o Natanielu o Kana. O i inā na alu ai Iesu i se faiga‘ai o se faaipoipoga, ma fai ai lana vavega muamua. Pe e te iloa o le ā? Na ia faaliliuina vai e fai ma uaina.
Mataio 3:13-17; 4:1-11; 13:55; Mareko 6:3; Ioane 1:29-51; 2:1-12.
Fesili
- O ai tamāloloa e to‘alua o loo i le ata?
- O le ā le auala e papatisoina ai se tagata?
- O ai e masani lava ona papatisoina e Ioane?
- O le ā le māfuaaga faapitoa na talosaga atu ai Iesu iā Ioane e papatisoina o ia?
- Na faapefea ona faaalia e Ieova Lona fiafia i le papatisoga o Iesu?
- O le ā na tupu ina ua alu atu Iesu i se nofoaga tuufua mo aso e 40?
- O ai nisi o ulua‘i soo o Iesu, ma o le ā le vavega muamua a Iesu?
Fesili faaopoopo
- Faitau le Mataio 3:13-17.
O le ā le faaa‘oa‘oga na faataatia e Iesu mo le papatisoga o ona soo? (Sala. 40:7, 8; Mata. 28:19, 20; Luka 3:21, 22)
- Faitau le Mataio 4:1-11.
E faapefea i le faaaogā lelei e Iesu o le Tusi Paia ona faalaeiauina ai i tatou ina ia su‘esu‘e e lē aunoa i le Tusi Paia? (Mata. 4:5-7; 2 Pete. 3:17, 18; 1 Ioa. 4:1)
- Faitau le Ioane 1:29-51.
O ai na faasino i ai e Ioane le Papatiso ona soo, ma e faapefea ona tatou faata‘ita‘i iā te ia i aso nei? (Ioa. 1:29, 35, 36; 3:30; Mata. 23:10)
- Faitau le Ioane 2:1-12.
E faapefea i le ulua‘i vavega a Iesu ona faaalia ai e lē taofia e Ieova se mea lelei mai Ana auauna? (Ioa. 2:9, 10; Sala. 84:11; Iako. 1:17)
Faitau Atili
Ua Saunia e Ioane le Papatiso le Ala
Ua taʻusalaina e Ioane nisi o le ʻau Faresaio ma le ʻau Satukaio, ina ua ō atu iā te ia e papatisoina ai i latou. Aiseā?
Ua Faia e Iesu Lana Uluaʻi Vavega
Ua faailoa atu e Iesu i lona tinā, ua faatonuina nei o ia e lona Tamā i le lagi ae e lē o ia.


text:
Tala 7: O se Tagata Toa
A o faato‘ateleina pea tagata i le lalolagi, o le tele o i latou sa faia mea leaga e pei o Kaino. Ae e tasi lava le tagata sa ese. O le tamāloa lea o Enoka. O Enoka o se tagata toa. O tagata uma lava sa i ona tafatafa sa faia mea leaga, ae sa auauna pea Enoka i le Atua.
Pe e te iloa le māfuaaga sa faia ai e tagata i tuā i ina mea leaga e tele? Ia, se‘i mafaufau, O ai na māfua ai ona agasala Atamu ma Eva i le Atua i lo la aia o le fua o le laau sa fai atu le Atua e aua le aai ai? Ioe o se agelu leaga, o Satani. Ma o loo taumafai o ia e faaleaga tagata uma lava.
I le isi aso sa fai atu Ieova iā Enoka e ta‘u i tagata se mea ae sa latou le fiafia e faalogo i ai. O le mea lenei: ‘O le a i ai se aso e faaumatia ai e le Atua tagata leaga uma lava.’ Atonu sa feita tele tagata e faalogo i ai. Sa latou taumafai fo‘i e fasioti Enoka. E tatau la ona toa Enoka e ta‘u atu i tagata le mea o le a faia e le Atua.
Sa le faaolaina umi e le Atua Enoka faatasi ai ma na tagata leaga. Sa ola Enoka i le na o le 365 tausaga lona matua. Aiseā tatou te faapea ai “na o le 365 tausaga?” Auā o tagata i na aso sa sili atu le malolosi ma ola umi. E moni, o le atalii o Enoka o Metusela sa ola mo le 969 tausaga le matua!
Ina ua mavae le oti o Enoka, ua atili ai pea lava ona matua‘i leaga tagata. Fai mai le Tusi Paia ‘O mea uma e mafaufau i ai ua na o le leaga lava i taimi uma,’ ma sa ‘tumu fo‘i le lalolagi i amioleaga.’
Pe e te iloa le tasi o māfuaaga sa tele ai faalavelave i le lalolagi i na ona po? Talu ai ua iā Satani ni auala fou e maua ai e ia tagata ia faia mea leaga. O mea ia o le a tatou a‘oa‘oina e sosoo mai ai.
Kenese 5:21-24,27; 6:5; Eperu 11:5; Iuta 14,15.
Fesili
- Aiseā na ese ai Enoka?
- Aiseā na faia ai e tagata o aso o Enoka mea leaga e tele?
- O ā mea leaga na faia e tagata? (Vaai i le ata.)
- Aiseā na tatau ai ona toa Enoka?
- O le ā le umi na ola ai tagata i na aso, ae e fia tausaga na ola ai Enoka?
- O le ā na tupu ina ua mavae le oti o Enoka?
Fesili faaopoopo
- Faitau le Kenese 5:21-24, 27.
Na faape‘ī le faiā a Enoka ma Ieova? (Kene. 5:24)
E tusa ai o le Tusi Paia, o ai le tagata aupito i matua lava na ola i le lalolagi ma e fia ona tausaga ina ua oti? (Kene. 5:27)
- Faitau le Kenese 6:5.
O le ā le tele o le amio leaga i le lalolagi ina ua mavae le maliu o Enoka, ma pe e tutusa lenā tulaga ma o tatou aso? (2 Timo. 3:13)
- Faitau le Eperu 11:5.
O le ā le uiga o Enoka na “fiafia i ai le Atua,” ma o le ā le i‘uga na oo i ai? (Kene. 5:22)
- Faitau le Iuta 14,15.
E faapefea i Kerisiano i aso nei ona faaa‘oa‘o i le toa o Enoka a o latou lapata‘ia tagata e faatatau i le taua o Amaketo o faalolo‘i mai? (2 Timo. 4:2; Epe. 13:6)


text:
MATAUPU E ONO
O Fea o Iai Ē ua Maliliu?
O le ā e tupu pe a tatou feoti?
Aiseā tatou te feoti ai?
Pe e faamāfanafanaina i tatou pe a tatou iloa le mea moni i ē ua maliliu?
1-3. O ā fesili a tagata e uiga i ē ua maliliu, ma o ā tali a lotu eseese?
O FESILI nei ua autausagā o mafaufau i ai tagata. O ni fesili tāua. Po o le ā lava lo tatou tulaga ma po o fea foʻi tatou te nonofo ai, tatou te manatu mamafa uma i tali o fesili na.
2 I le mataupu ua teʻa, na tatou talanoa ai i le taulaga a Iesu lea e maua ai le ola e faavavau. Ua tatou iloa foʻi le valoaga a le Tusi Paia, “e lē toe iai se oti.” (Faaaliga 21:4) Ae o loo feoti pea tagata i aso nei. Ua fai mai le tupu poto o Solomona: “O ē ua ola ua latou iloa e oti i latou.” (Failauga 9:5) E mananaʻo tagata e faafualoa lo latou soifua. Ae e lē tuua ai le fia iloa po o le ā e tupu pe a tatou feoti.
3 Tatou te faavauvau pe a maliliu ē e pele iā i tatou. Tatou te ono fesili: ʻO le ā le mea ua tupu iā i latou? Po o puapuagatia? Po o latou iloa mai ea i tatou? Pe e mafai ona tatou fesoasoani i ai? Pe tatou te toe feiloaʻi ma i latou i se taimi o i luma?’ E taofi eseese lotu i tali o nei fesili. Fai mai isi lotu, e te alu i le lagi pe a e lelei, ae e faapuapuagatia oe i le afi pe a e leaga. Ua aʻoaʻoina e isi tapuaʻiga a oti le tagata, e alu i le nofoaga o agaga e faatasi ai ma ona tuaa. Ae fai mai isi lotu e ō tagata oti i nofoaga o agaga mo lo latou faamasinoga, ona toe ola mai lea i se isi tino.
4. O le ā le manatu e ioe i ai le tele o lotu e uiga i le tagata pe a oti?
4 E ioe uma lotu i le manatu lenei—e iai se vaega o le tagata e ola pea pe a oti le tino. Toetoe o lotu uma lava e talitonu, e faaauau ona tatou ola ma e mafai ona tatou vaai, faalogo ma mafaufau. Pe e fetaui lenā manatu? O o tatou faalogona ma manatunatuga e fesootaʻi i o tatou faiʻai. O le taimi lava tatou te feoti ai, ua lē toe ola ai foʻi o tatou faiʻai. O lea la, tatou te lē manatunatu ma lagona mea i se auala e lē mafaamatalaina pe a feoti, auā ua lē o toe ola o tatou faiʻai.
O LE Ā E TUPU I LE TAGATA PE A OTI?
5, 6. O le ā le aʻoaʻoga a le Tusi Paia e uiga i le tagata pe a oti?
5 E silafia e Ieova le mea e tupu i le tagata pe a oti, auā na Ia faia le mafaufau o le tagata. E silafia e Ieova le mea moni e uiga i le tagata pe a oti, lea o loo taʻua i lana Afioga le Tusi Paia. O le aʻoaʻoga manino lenei a le Tusi Paia: A oti le tagata, ua lē o toe ola. O le oti o le tuufaafeagai o le ola. E lē mafai e se tagata ua oti ona vaai, faalogo pe mafaufau. A tatou feoti, e leai se vaega o i tatou e ola pea. E leai so tatou agaga e lē mafai ona oti. *
6 Ina ua uma ona faapea mai Solomona e iloa e ē o ola, e oti i latou, ona ia tusi mai lea: “A o ē ua oti, latou te lē iloa se mea.” Ona ia faamatala atili lea o lenā upu moni faavae i le faapea mai, e lē mafai e le tagata ua oti ona alofa pe ita, “e leai se galuega, po o ni fuafuaga, po o le poto, po o le atamai i le Tuugamau.” (Faitau le Failauga 9:5, 6, 10.) Ua taʻua foʻi i le Salamo 146:4, a oti le tagata ʻe faaumatia ona manatunatuga.’ E feoti uma lava tagata, ma e leai se vaega o le tagata e faasaoina pe a oti. O lo tatou ola e tai pei o le mumū o se mōlīgaʻo. A pē le mōlīgaʻo, e lē o toe mumū i se isi mea.
FETALAIGA A IESU E UIGA I LE TAGATA PE A OTI
7. Na faapefea ona faamalamalama e Iesu le tulaga o le tagata ua oti?
7 Na fetalai Iesu e faatatau i le tulaga o le tagata pe a oti. O lana faamatalaga lenā na fai ina ua maliu lana uō o Lasalo. Na faapea atu o ia i ona soo: “O loo mālōlō [moe] la tatou uō o Lasalo.” Na manatu ona soo, na māfua ona fetalai Iesu o loo mālōlō po o loo moe Lasalo, ona o loo maʻi. Ae na sesē lo latou manatu. Na faamatala e Iesu: “Ua oti Lasalo.” (Faitau le Ioane 11:11-14.) Ia mātau mai, na fetalai Iesu o le oti e pei o le moe. E leʻi alu Lasalo i le lagi pe faapuapuagatia i se afi. E leʻi feiloaʻi foʻi i agelu po o ona tuaa. E lē gata i lea, e leʻi toe ola mai Lasalo i se tino o se isi tagata. Sa mālōlō o ia i le oti, e pei lava o se tagata ua moegase e aunoa ma ni miti. E iai foʻi isi taimi na faatusa ai e Iesu le oti i le moe. Ina ua faatūina e Iesu le afafine o Iairo, na fetalai o ia “e leʻi oti le teine, o loo moe.”—Luka 8:52, 53.
8. E faapefea ona tatou iloa e leʻi finagalo le Atua ia feoti tagata?
8 Pe na finagalo le Atua ia feoti tagata? E leai! Na faia e Ieova le tagata ia ola e faavavau i le lalolagi. E pei ona tatou aʻoaʻoina i lenei tusi, na tuu e le Atua le uluaʻi ulugalii i se parataiso matagofie. Na ia foaʻi atu iā i laʻua le ola lelei atoatoa. Na finagalo Ieova ia manuia i laʻua. Pe e iai se matua alofa e manaʻo e mafatia lana fanau i le ola matua ma le oti? E leai! E alofa Ieova i lana fanau ma finagalo e olioli e faavavau i le lalolagi. Fai mai le Tusi Paia e uiga i tagata: ʻUa tuu e Ieova le faavavau i o latou loto.’ (Failauga 3:11) Na faia i tatou e le Atua ma le faanaunauga ia ola e faavavau i le lalolagi. Ua ia faailoa mai foʻi le auala e maua ai le ola e faavavau.
LE POGAI UA MALILIU AI TAGATA
9. O le ā na faasā e Ieova ona fai e Atamu, ma aiseā e lē faigatā ai lenā faatonuga?
9 Aiseā la ua maliliu ai tagata? Ina ia tali le fesili, ia mafaufau i le mea na tupu a o ola Atamu ma Eva i le lalolagi. Ua faamatala e le Tusi Paia: “Ua faatutupuina e Ieova le Atua mai i le eleele o ituaiga eseese o laau, e matagofie i le vaai ma lelei i le ʻai.” (Kenese 2:9) E tasi le mea na faasā. Na tulei Ieova iā Atamu: “E mafai ona e ʻai i laau uma o le faatoʻaga ma e maʻona ai. A o le laau e iloa ai le lelei ma le leaga, aua neʻi e ʻai ai, auā o le aso e te ʻai ai, e te oti ai lava.” (Kenese 2:16, 17) E lē faigatā lenā faatonuga. E anoanoaʻi isi laau na mafai ona aai ai Atamu ma Eva. Ae ona o lenei faatonuga, na la maua ai se avanoa faapitoa e faafetai ai i le Atua, o Lē na foaʻi maia mea uma mo i laʻua, e aofia ai le ola lelei atoatoa. O le usiusitai i lenā faatonuga e faaalia ai foʻi lo la amanaʻia o le pule a le Atua, ma mananaʻo i lana taʻitaʻiga alofa.
10, 11. (a) Na faapefea ona lē usiusitai le uluaʻi ulugalii i le Atua? (e) Aiseā e matuiā ai le lē usiusitai o Atamu ma Eva?
10 Ae pagā lea, sa lē usiusitai le uluaʻi ulugalii iā Ieova. Na fesili Satani iā Eva e ala i se gata: “E moni ea na fetalai mai le Atua, e aua neʻi lua aai mai i fua o laau uma o le faatoʻaga?” Na tali i ai Eva: “O fua o laau o le faatoʻaga, e mafai ona ma aai ai. A o le fua o le laau o loo i le ogatotonu o le faatoʻaga, na fetalai mai le Atua, ʻAua lava neʻi oulua aai ai, aua foʻi neʻi oulua papaʻi i ai, ina neʻi oulua feoti.’”—Kenese 3:1-3.
11 Na fai atu Satani: “E lua te lē oti lava. Auā ua silafia e le Atua, o le aso lava lua te aai ai e pupula ai o oulua mata, ona pei ai lea o oulua o le Atua, e iloa le lelei ma le leaga.” (Kenese 3:4, 5) Na manaʻo Satani ia talitonu Eva e lelei le ʻai i le fua ua faasāina. Fai mai Satani e mafai ona filifili Eva i le mea e saʻo ma le mea e sesē, ma e pule lava Eva i le mea e manaʻo i ai. Na faapea mai foʻi Satani na pepelo Ieova i iʻuga e oo i ai pe a ʻai le fua. Na talitonu Eva iā Satani. Ua tago o ia i le fua ma ʻai ai. Na ia tuu atu le fua i lana tane ma ʻai ai foʻi o ia. Na la aai ai ma lo la iloa. Na iloa e Atamu ma Eva, o le mea tonu lenā na faasā e le Atua. Talu ai na la aai i le fua, ua la lē usiusitai ma le loto i ai i se faatonuga talafeagai toe faigofie. Na la manatu faatauvaa i le pule a lo laʻua Tamā o i le lagi. O lea la, sa leai lava se māfuaaga na ala ai ona lē āva Atamu ma Eva i Lē na faia i laʻua.
12. O le ā se faaaʻoaʻoga e mafai ai ona tatou malamalama i le finagalo o Ieova ina ua fouvale Atamu ma Eva?
12 O se faaaʻoaʻoga: O le ā sou lagona pe ana e tausia se atalii po o se afafine, ae mulimuli ane lē usiusitai, lē āva ma lē alofa iā te oe? O se mea e nutimomoia ai lou loto. Pagā le nutimomoia o le finagalo o Ieova ina ua fouvale Atamu ma Eva iā te ia.
13. O le ā le fetalaiga a Ieova i le tulaga o Atamu pe a oti, ma o le ā lona uiga?
13 E leʻi finagalo Ieova e ola e faavavau Atamu ma Eva, ona ua lē usiusitai. Na la feoti e pei ona fetalai i ai le Atua. Na faamutaina le ola o Atamu ma Eva. E la te leʻi ō i se nofoaga o agaga. Tatou te iloa lenā mea, auā ina ua uma ona taʻusalaina e Ieova Atamu i le lē usiusitai, na ia fetalai atu: ʻE te toe foʻi atu i le eleele, auā na faia mai ai oe. Auā o le efuefu oe, e te toe foʻi atu lava i le efuefu.’ (Kenese 3:19) Na faia e le Atua Atamu mai le efuefu o le eleele. (Kenese 2:7) E leʻi ola Atamu i se isi taimi muamua atu. O lea la, ina ua fetalai Ieova o le a toe foʻi Atamu i le efuefu, o lona uiga o le a lē toe iai se Atamu. O le a toe avea Atamu ma efuefu lea na fai mai ai o ia.
14. Aiseā ua tatou feoti ai?
14 Na semanū o loo feola pea Atamu ma Eva e oo mai i le asō, ae ona o le lē usiusitai i le Atua na la agasala ai ma feoti. O le māfuaaga ua tatou feoti ai, ona o le agasala ma le oti na tuufaasolo mai iā Atamu. (Faitau le Roma 5:12.) O le agasala e tai pei o se maʻi leaga ua tuufaasolo mai, e lē mafai ona sao mai ai se tagata. O le oti o le iʻuga lea o le agasala, o se mea e malaia ai. O le oti o le fili ae e lē o se uō. (1 Korinito 15:26) Maʻeu lo tatou faafetai iā Ieova i le saunia o le togiola, e laveaʻi ai i tatou mai lenei fili mataʻutia!
E AOGĀ LE ILOA O LE MEA MONI E UIGA I Ē UA MALILIU
15. Aiseā e faamāfanafanaloto ai le iloa o le mea moni e uiga i ē ua maliliu?
15 E faamāfanafanaloto le aʻoaʻoga a le Tusi Paia e uiga i ē ua maliliu. E pei ona tatou aʻoaʻoina, e lē o mafatia pe puapuagatia ē ua maliliu. E lē tatau ona tatou fefefe i tagata ua oti, auā e lē mafai ona latou faia se mea leaga iā i tatou. Latou te lē manaʻomia se fesoasoani, ma e lē mafai foʻi ona latou fesoasoani mai. E lē mafai ona tatou talanoa ma i latou. E sesē faamatalaga a le toʻatele o taʻitaʻi lotu e faapea, e mafai ona latou fesoasoani i tagata ua oti. E masani ona avatu e tagata tupe i na taʻitaʻi lotu ona e talitonu i ai. A tatou iloa le mea moni, e lē faasesēina i tatou e tagata o loo faia na aʻoaʻoga pepelo.
16. O ai o loo taaʻina aʻoaʻoga a le tele o tapuaʻiga, ma e faapefea?
16 Pe e talitonu lau tapuaʻiga i le aʻoaʻoga a le Tusi Paia e uiga i ē ua maliliu? E lē talitonu i ai le tele o lotu. Aiseā? Auā ua taaʻina e Satani a latou aʻoaʻoga. Ua faaaogā e Satani tapuaʻiga sesē ia faatalitonu ai tagata, latou te ola pea i le nuu o agaga pe a feoti. E tele isi aʻoaʻoga pepelo faapena ua faaaogā e Satani, e tataʻi ese ai tagata mai iā Ieova le Atua. I le ā le itu?
17. Aiseā e lē faamamaluina ai le Atua i le aʻoaʻoga o le faapuapuagatia e faavavau o tagata i le afi?
17 E pei ona taʻua muamua, fai mai isi taʻitaʻi lotu a oti le tagata amioleaga, e faapuapuagatia o ia e faavavau i le afi. E lē faamamaluina ai le Atua i lenei aʻoaʻoga. O Ieova o le Atua alofa, e lē mafai ona ia faapuapuagatiaina tagata e faavavau i se afi. (Faitau le 1 Ioane 4:8.) O le ā sou finagalo pe a faasala e se tagata se tamaitiiti faalogogatā e ala i le susunu o lima o le tamaitiiti? Pe faamata e te faaaloalo i lenā tagata? Pe e te fia masani i se tagata faapena? E matuā leai lava! E te manatu i ai o ia o se tagata matuā sauā. Ae e manaʻo Satani ia tatou talitonu, e faapuapuagatia e faavavau e Ieova tagata i le afi!
18. O le ā le aʻoaʻoga pepelo a lotu ua māfua ai ona tapuaʻi i tagata ua feoti?
18 Ua faaaogā foʻi e Satani isi lotu e aʻoaʻo atu ai e faapea, a feoti tagata e avea i latou ma agaga ma e ao ona faaaloalogia ma faamamaluina e tagata ola. Fai mai lenei aʻoaʻoga, e avea agaga o tagata oti ma uō malolosi po o ni fili mataʻutia. Ua talitonu i ai le toʻatele. Latou te matataʻu, faaaloalo ma tapuaʻi atu i tagata ua feoti. Ae e ese le aʻoaʻoga a le Tusi Paia e faapea, o loo momoe ē ua maliliu, ma e ao ona tatou tapuaʻi tau lava o Ieova le Atua moni, o Lē na faia i tatou.—Faaaliga 4:11.
19. O le ā le isi aʻoaʻoga a le Tusi Paia e mafai ona tatou malamalama ai ona o le iloa o le mea moni e uiga i ē ua maliliu?
19 O le iloa o le mea moni e uiga i ē ua maliliu, e lē faasesēina ai oe i aʻoaʻoga pepelo a lotu. E fesoasoani foʻi e te malamalama ai i isi aʻoaʻoga a le Tusi Paia. O se faaaʻoaʻoga, a e iloa e lē ō tagata i se nofoaga o agaga pe a maliliu, e tatau la ona logolelei i lau faafofoga le faamoemoe o le ola e faavavau i se parataiso i le lalolagi.
20. O le ā le fesili o le a tatou talanoaina i le mataupu o sosoo mai?
20 Anamuā lava na fesili ai le tagata amiotonu o Iopu i le fesili lenei: “Pe a oti le tagata, pe e toe ola mai ea o ia?” (Iopu 14:14) Pe e mafai ea ona toe ola mai se tagata ua maliu? E matuā faamāfanafanaina i tatou i le aʻoaʻoga a le Tusi Paia e uiga i lenā mea, e pei ona faaalia i le mataupu o sosoo mai.
^ pala. 5 Tagaʻi i le Faaopoopoga “Pe e Iai so Tatou Agaga e Lē Mafai Ona Oti?” mo se auʻiliʻiliga o le upu “agaga.”


text:
FAAOPOOPOGA
Pe e Iai so Tatou Agaga e Lē Mafai Ona Oti?
E TALITONU le toʻatele o tagata e iai so tatou agaga e lē mafai ona oti. Latou te talitonu a oti le tagata, e faaauau pea ona ola le agaga. Ona o le taatele o lenei talitonuga, ua faateʻia ai le toʻatele o tagata pe a latou iloa, e lē o le aʻoaʻoga lenā a le Tusi Paia. O lea la, o ā fa a le Tusi Paia i le mea e tupu pe a tatou feoti?
LE UPU NEʹPHESH MA LE PSY·KHEʹ E PEI ONA TAʻUA I LE TUSI PAIA
Atonu o e manatua, na tusia muamua le Tusi Paia i le gagana Eperu ma le Eleni. O le upu Eperu neʹphesh ma le upu Eleni psy·kheʹ ua faaliliuina i nisi o faaliliuga o le Tusi Paia e pei o le Faaliliuga a le Lalolagi Fou, i tagata, manu, ola ma le agaga. E silia i le 800 taimi ua taʻua ai i le Tusi Paia le upu neʹphesh ma le psy·kheʹ e faasino atu i (1) tagata, (2) manu po o (3) ola o tagata po o manu. Seʻi o tatou iloiloina ni mau o loo taʻua ai uiga na e tolu.
Tagata. “I aso o Noa, . . . na faasaoina ai mai i le vai ni nai tagata, e na o le toʻavalu [psy·kheʹ] lava.” (1 Peteru 3:20) O loo faaliliuina i lenei mau le upu psy·kheʹ i tagata—o Noa, o lana avā, o ona atalii e toʻatolu ma a latou avā. O loo taʻua i le Esoto 1:5 le aiga na tupuga mai iā Iakopo. Ua faapea mai le mau: “E toʻafitu sefulu i latou na tupuga mai iā Iakopo.” O lea la, e toʻa 70 le aiga o Iakopo. O isi faaaʻoaʻoga o loo taʻua i le Tusi Paia, lea ua faaliliuina ai le neʹphesh ma le psy·kheʹ i tagata, o loo maua lea i le Esoto 12:4; Iosua 11:11; Roma 13:1 ma le 2 Peteru 2:14.
Manu. Tatou te faitau i le tala a le Tusi Paia i le amataga mai o mea e faapea: “Ua fetalai ane le Atua: ʻIa iai i le vai le anoanoaʻi o meaola [neʹphesh] e feoaʻi, ia felelei solo manulele i luga aʻe o le eleele, i le vanimonimo o le lagi.’ . . . Ua fetalai ane le Atua: ʻIa tutupu mai i le laueleele, o meaola [neʹphesh] e tusa ma o latou ituaiga, o manu lalata, ma meaola fetolofi, ma manu ʻaivao o le laueleele e taʻitasi e tusa ma lona ituaiga.’ Ua faapea lava ona fai.” (Kenese 1:20, 24) I lenei mau, o le upu Eperu neʹphesh o loo faasino atu i iʻa, manu lalata ma manufeʻai. O loo taʻua foʻi manulele ma isi manu o neʹphesh i le Kenese 9:10 ma le Levitiko 11:10, 46.
Ola o le tagata. O isi taimi o le upu neʹphesh ma le psy·kheʹ e faasino atu i le ola o se tagata. O se faaaʻoaʻoga, ua faapea mai le Faamasino 5:18: “O Sepulona o le nuu na lamatia o latou ola [neʹphesh] e oo i le oti.” Ia tomānatu foʻi i fetalaiga a Iesu: “O aʻu o le leoleo mamoe lelei; e foaʻi atu e le leoleo mamoe lelei lona ola [psy·kheʹ] mo mamoe.” (Ioane 10:11) Na foaʻi mai e Iesu lona psy·kheʹ, po o lona soifua mo tagata. I mau nei o le Tusi Paia, o le upu neʹphesh ma le psy·kheʹ e faasino atu i le ola o se tagata. E iai isi faaaʻoaʻoga o le neʹphesh ma le psy·kheʹ lea e faasino atu i le ola, i le Mataio 10:39; Ioane 15:13; ma le 1 Ioane 3:16.
Pe afai e te suʻesuʻeina lelei le Afioga a le Atua, e faaalia ai e leai se fesootaʻiga o le upu neʹphesh ma le psy·kheʹ i le ola e lē mafai ona oti po o le ola pea. Na i lo lea, ua taʻua e le Tusi Paia e mafai ona oti le neʹphesh. (Esekielu 18:4, 20) O lea la, e tusa ai ma le Tusi Paia, a oti se tagata e leai se vaega o lona tino e faaauau ona ola.—Failauga 9:5,10.
LE UIGA O LE “AGAGA”
Na taʻua e tusitala o le Tusi Paia le upu Eperu ruʹach po o le upu Eleni pneuʹma pe a taʻua le “agaga.” Ua faaalia mai e le Tusi Paia le uiga o na upu. O se faaaʻoaʻoga, ua faapea mai le Salamo 146:3, 4: “Aua tou te faatuatua atu i tamālii, po o le fanau a tagata e lē o iai se faaolataga. E alu ese lana mānava [ruʹach, agaga], e toe foʻi atu o ia i le eleele; e faaumatia i lea lava aso ona manatunatuga.” Ua taʻua foʻi i le Iakopo 2:26: “E pei lava ona oti le tino pe a leai le agaga [pneuʹma].” I fuaiupu nei, e faasino atu le upu “agaga” i le mea e māfua ai ona ola le tino. E oti le tino pe a leai se agaga. O lea la, ua faaliliuina i nisi Tusi Paia le upu ruʹach i le “agaga” ma le “malosi,” po o le “malosi o le ola.” O lea la, o le “agaga” e faasino atu i le malosi o le ola lea e māfua ai ona ola tagata.
Pe faamata e na o tagata e iai o latou agaga? E maua le tali i le Tusi Paia. Na tusi le tupu poto o Solomona: “O ai sē na te iloa pe alu aʻe i luga le agaga o le fanau a tagata; ma pe e alu ifo i le eleele le agaga o le manu?” (Failauga 3:21) O lea la, e pei ona taʻua i le mau, e iai agaga o tagata atoa foʻi ma manu.
E manaʻomia e le tino le agaga ina ia gaoioi ai, e pei ona manaʻomia e le leitiō le eletise ina ia ola ai le leitiō. O se faaaʻoaʻoga, seʻi mafaufau i se leitiō feaveaʻi. A iai ni maa o se leitiō feaveaʻi, e ola le leitiō ona o le eletise o loo i totonu o maa. Ae e pē le leitiō pe a leai ni maa. E pē foʻi se leitiō e alu i le uila pe a lē faapipiiina le uaea i le palaka eletise. E faapena foʻi le agaga, o le malosi lenā e māfua ai ona ola o tatou tino. E pei o le eletise, e lē lagonaina e le agaga se mea ma e leai se mafaufau o le agaga. A leai se agaga po o le malosi o le ola, e toe foʻi o tatou tino i “le eleele” e pei ona taʻua e le faisalamo.
Ua faapea mai le Failauga 12:7 e uiga i le tagata ua oti: “Ona toe foʻi atu lea o le efuefu [o lona tino] i le eleele sa iai muamua, ma e toe foʻi atu le agaga i le Atua moni o lē na aumaia.” A alu ese le agaga po o le malosi o le ola mai le tino, ona oti lea o le tino ma toe foʻi atu i le efuefu na fai mai ai o ia. E faapena foʻi ona toe foʻi atu le malosi o le ola i lē na foaʻi maia lenā malosi, o le Atua lea. (Iopu 34:14, 15; Salamo 36:9) E lē faapea e alu atu i le lagi le malosi o le ola. Peitaʻi, e faalagolago i le Atua le toe tū mai o se tagata ua maliu. Ua tuu atu lona ola i aao o le Atua. O le mana o le Atua e foaʻi maia le agaga po o le malosi o le ola i le tagata ina ia mafai ai ona toe soifua le tagata.
O se faamāfanafanaga le iloa, o le gaoioiga tonu lenā o le a faia e le Atua mo tagata uma o loo tofafā “i tuugamau.” (Ioane 5:28, 29) Pe a toe faatutūina tagata, o le a faia e Ieova se tino fou mo se tagata ua maliu ma toe faaola e ala i le tuu i ai o le agaga, po o le malosi o le ola i totonu o le tino fou. Ioe, o se aso e olioli ai!
Pe a e fia iloa atili le uiga o le upu “agaga,” e iai faamatalaga lelei o loo maua i le sāvali ua lomia e Molimau a Ieova e taʻua Pe e Iai Sou Agaga e Lē Mafai Ona Oti?


text:
MATAUPU 32
O ā Mea e Faataga i le Sapati?
MATAIO 12:9-14 MAREKO 3:1-6 LUKA 6:6-11
FAAMĀLŌLŌINA LE LIMA O SE TAMĀLOA I LE SAPATI
I se tasi Sapati, ua asiasi atu ai Iesu i se sunako atonu i Kalilaia, ma ua ia maua atu ai se tamāloa ua pē lona lima. (Luka 6:6) Ua mataʻi e le ʻautusiupu ma le ʻau Faresaio Iesu. Aiseā? Ua faaalia o latou faanaunauga moni ina ua latou fesili e faapea: “Pe e taga i le tulafono ona faamālōlō i le sapati?”—Mataio 12:10.
E talitonu taʻitaʻi lotu Iutaia, seʻiloga e lamatia le ola o se tagata ona faatoʻā mafai lea ona faia faamālōlōga i le Sapati. O se faaaʻoaʻoga, e faasā ona faasaʻo se ponaivi pe fusi se vae ua mapeva i le Sapati. E vaai i na vala e lē o ni tulaga e lamatia ai le ola o se tagata. O lea, e lē o fesiligia e le ʻautusiupu ma le ʻau Faresaio Iesu, ona e latou te manatu mamafa i le tamāloa ma ona mafatiaga. Peitaʻi, o loo latou taumafai e suʻe se mea e molia ai Iesu.
Ua silafia e Iesu o latou manatunatuga sesē. Ua latou taliaina se manatu e lē faavaeina mai Tusitusiga Paia, i mea e aofia ai i le solia o le tulafono e faatatau i galuega e faasā ona faia i le Sapati. (Esoto 20:8-10) E lē o le taimi muamua lea ua ia fesagaʻia ai faitioga e faatatau i galuega lelei sa ia faia. O lea, ua sauni nei Iesu mo se fetaiaʻiga mataʻina i lo latou va ma taʻitaʻi lotu, e ala i le faapea atu i le tamāloa ua pē lona lima, ʻe tū i luga ma sau i le ogatotonu.’—Mareko 3:3.
Ua ia faliu atu i le ʻautusiupu ma le ʻau Faresaio ma fetalai atu iā i latou: “Pe e iai se isi o outou e iai se mamoe e tasi, ma pe afai e paʻū lenā mamoe i le lua i le sapati, pe e lē alu atu ea o ia ma ave aʻe i luga?” (Mataio 12:11) I le vaaiga a tagata Iutaia, o le mamoe o le auala lea e maua ai a latou tupe. O lea, e latou te lē tuua ai pea se mamoe i le lua, auā atonu e oo atu i le aso e sosoo ai ua pē ma lē maua ai sa latou tupe. O loo taʻua foʻi i Tusitusiga Paia: “E tausia faapelepele e le tagata amiotonu le ola o lana manu lata.”—Faataoto 12:10.
Ua faaauau le fetalaiga a Iesu i le faia o se faatusatusaga e faapea: “E sili atu ai la ona tāua le tagata i lo o le mamoe! O lea, e taga i le tulafono ona fai le mea lelei i le sapati.” (Mataio 12:12) O lea la, o le faamālōlōina e Iesu o le lima o le tamāloa, e lē faapea ai ua ia solia le Sapati. Ua lē mafai ona faamaonia e taʻitaʻi lotu Iutaia a latou tuuaʻiga e faapea, e sesē lenei fetalaiga logolelei ua faia e Iesu, ona o lona tigā alofa. Ua lē mautali i latou.
O le toʻatamaʻi ma le faanoanoa o Iesu i o latou manatu sesē, ua ia silasila atu ai iā i latou ma faapea atu i le tamāloa: “Ia faaloaloa mai lou lima.” (Mataio 12:13) Ua faia faapea e le tamāloa ma ua toe lelei ai lona lima. Ua fiafia o ia i le mea ua tupu, ae o le ā le aafiaga iā i latou o loo taumafai e molia Iesu?
Nai lo o le fiafia ua toe lelei le lima o le tamāloa, ae ua ō le ʻau Faresaio ma ua taupulepule “ma ē e ʻau ma Herota, ina ia maua se mea e fasioti ai Iesu.” (Mareko 3:6) E aofia ai i “ē e ʻau ma Herota” (o se vaega faapolotiki) sui o le ʻau Satukaio. E masani lava e iai le feteenaʻiga i le va o le ʻau Satukaio ma le ʻau Faresaio. Peitaʻi, o lea ua latou autasi nei e tetee atu iā Iesu.
Faitau Atili
Pe e Tatau i Kerisiano Ona Tausia le Sapati?
Pe afai e leai, aiseā la ua taʻua ai i le Tusi Paia le Sapati o se feagaiga e faaauau pea?


text:
MATAUPU 57
Ua Faamālōlōina e Iesu se Teineitiiti ma se Tamāloa Tutuli
MATAIO 15:21-31 MAREKO 7:24-37
UA FAAMĀLŌLŌINA E IESU LE TAMA TEINE A SE FAFINE FOINIE
UA IA FAAMĀLŌLŌINA SE TAMĀLOA TUTULI MA E LĒ MAFAI ONA TAUTALA
Ina ua uma ona taʻusalaina e Iesu le ʻau Faresaio i a latou tū masani, ona ō ese loa lea o ia ma ona soo. Ua latou agaʻi atu i laufanua o Turo ma Saitonu i Foinie, lea e mamao i le itu i mātū i sisifo.
Ua maua e Iesu se fale e nofo ai, ae e lē o manaʻo e iloa o ia e tagata. Peitaʻi, e leʻi lilo o ia i le vaaiga a tagata. Ua alu atu iā te ia se fafine Eleni ae na fanau i Foinie, ma ʻaiʻoi atu iā te ia: “Le Alii e, le Atalii o Tavita, ia e alofa mai iā te aʻu. Ua matuā temonia lava laʻu tama teine.”—Mataio 15:22; Mareko 7:26.
Ae ua talosaga atu soo o Iesu iā te ia: “Ia fai i ai e alu, auā ua fai o ia ma faalavelave iā i tatou.” Ua faamatala atu e Iesu iā i latou le māfuaaga ua ia lē ano ai i le fafine: “E leʻi auina mai aʻu i nisi, ae na o mamoe o le aiga o Isaraelu ua leiloloa.” Peitaʻi, e leʻi gata ai i inā taumafaiga a le fafine. Ua faalatalata atu o ia iā Iesu, ua tootuli ma ʻaiʻoi atu: “Le Alii e, ia e fesoasoani mai iā te aʻu!”—Mataio 15:23-25.
Atonu ina ia tofotofoina le malosi o le faatuatua o lenei fafine, ua faasino atu Iesu i le vaaiga sesē a tagata Iutaia i tagata o isi nuu. Ua ia fetalai atu: “E lē tatau ona lafo falaoa a tamaiti i tamaʻi taʻifau.” (Mataio 15:26) O le faaaogāina e Iesu o le faaupuga “tamaʻi taʻifau,” ua ia faailoa atu ai ona faalogona māfana i tagata e lē o ni Iutaia. Ua ia faaalia foʻi lea uiga e ala i ona foliga vaaia, faapea lona leo mālū.
Nai lo o le lē fiafia i le fetalaiga a Iesu, ae ua faaaogā e lenei fafine le faamatalaga e faatatau i uiga faailoga tagata o tagata Iutaia, ma faapea atu ma le lotomaulalo: “E saʻo lava oe le Alii e, a o le mea moni, e ʻai e tamaʻi taʻifau fasi falaoa e paʻuʻū mai i laulau a o latou matai.” Ua silafia e Iesu le lelei o le loto o lenei fafine ma faapea atu: “Tinā e, maʻeu le malosi o lou faatuatua, ia taunuu e pei ona e moomoo i ai.” (Mataio 15:27, 28) O le mea tonu lenā ua tupu, e ui lava e lē o iai i inā le teineitiiti. Ua toe foʻi lenei fafine i lona aiga, ma iloa ai lana tama teine o loo taoto i le moega ua faamālōlōina, ma “ua alu ese le temoni” mai iā te ia.—Mareko 7:30.
Ua malaga atu nei Iesu ma ona soo i le isi itu o Foinie, ma agaʻi atu e latalata i punāvai o le vaitafe o Ioritana. Ua latou sopoʻia lenei vaitafe atonu i le itu i mātū o le sami o Kalilaia, ma ō atu ai i laufanua o Tekapoli. Ina ua latou taunuu i inā, ona latou aʻea ai lea o se mauga. Peitaʻi, ua iloa atu i latou e le motu o tagata. Ua latou avatu iā te ia o ē e pipili, o ē e mumutu, o ē e tauaso ma ē e gūgū. Ua faamālōlōina i latou uma ua tuuina atu i ona aao. O le maofa tele o tagata, ua latou vivii atu ai i le Atua o Isaraelu.
Ua uaʻi faapitoa atu nei Iesu i se tamāloa tutuli ma e tau lē mafai ona tautala. Seʻi faaāta faalogona o lenei tamāloa a o iai i lenei mea o loo tumutumu ai tagata. Atonu ua silafia e Iesu le matamuli o lenei tamāloa. O lea ua ia aveese ai o ia mai i le mea o loo iai le motu o tagata. A o iai na o i laʻua, ua faailoa atu e Iesu le gaoioiga o le a ia faia. Ua tuu atu ona tamatamaʻilima i taliga o le tamāloa, ua feanu, ona ia paʻi atu lea i lona laulaufaiva. Ua tepa aʻe Iesu i le lagi ma faapea atu i le tamāloa: “Efata,” o lona uiga, “Ia matala.” O le taimi lava lea ua toe lelei ai le faalogo a le tamāloa, ma ua mafai ona tautala e pei o isi tagata. E lē manaʻo Iesu e faailoa atu i isi le mea ua tupu. E sili atu iā te ia le talitonu o tagata i mea e latou te vāaitino ma faalogo i ai, nai lo o ni faamatalaga e feaveaʻi solo e faatatau iā te ia.—Mareko 7:32-36.
Ua telē se aafiaga ua oo i tagata ma “ua matuā maofa i latou,” ona o le mana o Iesu e faia ai nei faamālōlōga. Ua latou faapea ane: “Ua lelei mea uma ua ia faia. Ona o ia, ua mafai ai ona faalogo ē na tutuli, ma tautatala ē e leʻi mafai ona tautatala.”—Mareko 7:37.